Asetenam Nsɛm: Mebɔɔ Mmɔden Suasuaa Wɔn a Wɔyɛɛ Nhwɛso Pa | Thomas McLain\nKENKAN WƆ Acholi Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nMebɔɔ Mmɔden Suasuaa Wɔn a Wɔyɛɛ Nhwɛso Pa\nThomas McLain anom asɛm\nMibisae sɛ: “Wunim mfe a madi?” Izak Marais a ɔfrɛɛ me fii Patterson, New York no buae sɛ: “Minim paa.” Saa bere no, na mewɔ Colorado. Ma menkyerɛ nea ɛkɔfaa saa nkɔmmɔ yi bae.\nWƆWOO me December 10, 1936, wɔ Wichita, Kansas, U.S.A. Me na meyɛ m’awofo mma baanan no mu panyin. Ná me papa din de William, ɛnna me maame din de Jean. Ná wɔmfa Yehowa som nni agorɔ koraa. Ná Paapa yɛ asafo somfo. Saa bere no, saa na na wɔfrɛ onua a odi asafo bi anim. Me maame suaa Bible mu nokware no fii ne maame Emma Wagner hɔ. Me nanabea Emma Wagner boaa nnipa pii ma wohuu nokware no. Wɔn mu baako ne Gertrude Steele. Akyiri yi, Gertrude kɔyɛɛ asɛmpatrɛw adwuma wɔ Puerto Rico mfe pii. * Enti minyaa nnipa pii a wɔyɛɛ nhwɛso pa a na metumi asuasua.\nME WERƐ AMFI NHWƐSO PA A WƆYƐ MAA ME NO\nMe papa gyina abɔnten de nsɛmma nhoma rema nkurɔfo a wɔretwam\nMemeneda anwummere bi, bere a na madi mfe nnum no, na me ne me papa gyina abɔnten rekyekyɛ Ɔwɛn-Aban ne Consolation (seesei wɔfrɛ no Nyan!) nsɛmma nhoma no ama nkurɔfo a wɔretwam. Saa bere no, na United States de ne ho ahyɛ Wiase Ko II no mu denneennen. Nanso, esiane sɛ Kristofo mfa wɔn ho nhyehyɛ akodi mu nti, Paapa ankɔ ɔko no bi. Bere a yegyina abɔnten hɔ no, oduruyɛfo bi a wabow nsã baa hɔ bɛyeyaw Paapa. Ɔkae sɛ, Paapa yɛ ohufo a ɔmpɛ sɛ ɔko ma ne man. Oduruyɛfo no begyinaa Paapa anim pɛɛ ka kyerɛɛ no sɛ, “Ohufo te sɛ wo! Sɛ woyɛ ɔbarima a, fa wo nsa ka me.” Ná misuro, nanso Paapa yɛɛ biribi a m’ani gyee ho paa. Wammua oduruyɛfo no. Mmom, ɔkɔɔ so kyekyɛɛ nsɛmma nhoma no maa nnipadɔm a na wɔabetwa ahyia hɔ no. Emu hɔ ara na ɔsraani bi betwaam. Na oduruyɛfo no teɛɛm sɛ, “Akoa yi yɛ ohufo. Ka biribi kyerɛ no!” Ɔsraani no hui sɛ ɔbarima no abow, enti ɔka kyerɛɛ no sɛ, “Kɔ fie kɔda ma w’ani so ntetew wo!” Oduruyɛfo no ne ɔsraani no nyinaa fii hɔ kɔe. Sɛ mekae akokoduru a Yehowa maa me papa nyae no a meda Yehowa ase paa. Ná me papa wɔ mmeae mmienu a woyi ti wɔ Wichita, na na oduruyɛfo no ka wɔn a wobeyi wɔn ti wɔ hɔ no ho!\nMe ne m’awofo rekɔ ɔmantam nhyiam wɔ Wichita, afe 1940 mfe no mu\nBere a midii mfe nwɔtwe no, m’awofo tɔn wɔn fie ne adan a woyi ti wom no. Wosiesiee ofie ketewa bi a kar tumi twe, na yetu kɔɔ Colorado kɔsomee wɔ baabi a wohia mmoa. Yɛkɔtenaa baabi a ɛbɛn Grand Junction. M’awofo yɛɛ akwampae adwuma wɔ hɔ, na wɔde wɔn bere no bi yɛɛ kua, na na wɔsan yɛn mmoa. Adwumaden a wɔyɛe ne Yehowa mmoa nti, ankyɛ na wɔtee asafo. June 20, 1948 no, Paapa bɔɔ me ne afoforo te sɛ Billie Nichols ne ne yere a na wɔabegye nokware no asu wɔ asubɔnten bi a ɛda mmepɔw mu mu. Akyiri yi, Billie ne ne yere kɔyɛɛ ɔmansin adwuma. Saa ara na ne babarima ne ne yere nso yɛe.\nYɛne nnipa pii a na wɔde nsi reyɛ Ahenni adwuma no bɔe paa, na yɛne wɔn bɔɔ Yehowa som ho nkɔmmɔ a ɛhyɛ nkuran. Wɔn a na yɛtaa ne wɔn bɔ paa ne Steele abusua no. Wɔne Don ne Earlene, Dave ne Julia, ɛnna Si ne Martha. Saa nkurɔfo yi boaa me paa wɔ m’asetena mu. Wɔboaa me ma mihui sɛ, sɛ wode Ahenni no di kan a, wubenya akomatɔyam, na ebesi wo yiye.\nMESAN TU KƆƆ BAABI FOFORO\nBere a midii mfe 19 no, onua bi a ɔbɛn yɛn abusua no a wɔfrɛ no Bud Hasty kae sɛ memmɛka ne ho mma yɛnyɛ daa akwampae adwuma wɔ United States anafo fam. Ɔmansin sohwɛfo no kae sɛ yentu nkɔ Ruston, Louisiana. Ná Adansefo pii wɔ hɔ a wɔagyae asɛnkakɔ. Ɔmansin sohwɛfo no ka kyerɛɛ yɛn sɛ, sɛ anuanom ba oo, sɛ wɔamma oo, yɛnyɛ asafo nhyiam no nyinaa nnawɔtwe biara. Yɛhwehwɛɛ baabi a ɛfata a yebetumi ayɛ asafo nhyiam wɔ hɔ, na yesiesiee hɔ kama. Ná yɛyɛ asafo nhyiam no nyinaa. Nanso, yɛn baanu nkutoo yɛɛ asafo nhyiam no kosii bere bi. Sɛ baako kogyina hɔ yɛ dwumadi no fã bi a, na baako atena ase atie ama nsɛmmisa no nyinaa ho mmuae. Sɛ ɔyɛkyerɛ bi wom a, ná yɛn baanu kɔ asɛnka agua no so kɔyɛ bere a obiara nni hɔ a ɔretie yɛn! Bere bi akyi no, onuawa bi a n’ani afi hyɛɛ ase baa asafo nhyiam no bi. Afei yɛn Bible asuafo binom ne anuanom a wɔagyae asɛnkakɔ binom nso baa asafo nhyiam no bi. Ankyɛ koraa na yebenyaa asafo a emu yɛ hyew.\nDa bi, me ne Bud hyiaa Church of Christ sɔfo bi. Ɔne yɛn bɔɔ Bible mu nsɛm bi a na minhyiae da ho nkɔmmɔ. Wei haw me kakra, na ɛma midwinnwenee me gyidi ho yiye. Enti mede nnawɔtwe sii pɛ hwehwɛɛ nsɛm a obisae no ho mmuae. Nhwehwɛmu a meyɛe no boaa me paa ma misoo nokware no mu den, na me yam a na anka mahyia ɔsɔfo foforo.\nAnkyɛ na ɔmansin sohwɛfo no ka kyerɛɛ me sɛ, mintu nkɔ El Dorado, Arkansas nkɔboa asafo a ɛwɔ hɔ no. Bere a mewɔ hɔ no, na wɔtaa frɛ me ma mekɔ Colorado kohyia abaguafo a wɔde nkurɔfo kɔ sraadi no. Da bi a na merekɔ akohyia abaguafo no, me ne akwampaefo binom a wɔka me ho wɔ me kar mu no konyaa akwanhyia wɔ Texas ma me kar no sɛee koraa. Yɛfrɛɛ onua bi ma ɔbɛfaa yɛn kɔɔ ne fie, na akyiri yi ɔde yɛn kɔɔ asafo nhyiam. Wɔkaa yɛn akwanhyia no ho asɛm kyerɛɛ anuanom, na wɔkekaa wɔn nsa ase maa yɛn sika kakra. Onua no san tɔn me kar no maa me. Ɔde gyee dɔla 25.\nObi faa yɛn tenaa ne kar mu kɔɔ Wichita, na mekɔtoo onua bi a ɔbɛn yɛn abusua no paa wɔ hɔ. Ná wɔfrɛ no E. F. “Doc” McCartney, na na ɔreyɛ akwampae adwuma wɔ hɔ. Ná ne mma ntaafo, Frank ne Francis yɛ me nnamfo paa. Wɔda so ara yɛ me nnamfo paa de besi nnɛ. Ná wɔwɔ kar dedaw bi, na wɔtɔn maa me de gyee dɔla 25. Sika a wogyee me no, ná ɛne sika a minyae bere a wɔtɔn me kar a ɛsɛee no yɛ pɛpɛɛpɛ. Ɛno ne bere a edi kan a mihui paa sɛ, Ahenni no a mede adi kan nti, Yehowa ama me nsa aka nea mihia. McCartney abusua no de ɔbea hoɔfɛfo bi a n’ani kũ Yehowa som ho kyiaa me. Ná wɔfrɛ no Bethel Crane. Ná ne maame din de Ruth. Ná Ruth yɛ ɔkwampaefo a ɔde nsi ayɛ asɛmpaka adwuma no wɔ Wellington, Kansas. Bere a odii mfe 90 ne akyiri mpo no, na ɔda so ara yɛ ɔkwampaefo. Mihyiaa Bethel no, anni afe na mewaree no wɔ afe 1958 mu. Ɔbɛkaa me ho wɔ El Dorado ma yɛyɛɛ akwampae adwuma.\nYENYAA HOKWAN BI A ƐMAA YƐN ANI GYEI\nMe ne Bethel susuw nhwɛso pa a anuanom yɛ maa yɛn wɔ yɛn mmofraase no ho. Enti yetuu yɛn ho mae sɛ adwuma biara a Yehowa ahyehyɛde no bɛka sɛ yɛnyɛ no, yɛbɛyɛ. Wɔma yɛkɔsomee sɛ akwampaefo atitiriw wɔ Walnut Ridge, Arkansas. Afei wɔ afe 1962 no, yɛn ani gyei sɛ wɔtoo nsa frɛɛ yɛn sɛ yɛnkɔ Gilead Sukuu. Ná ɛno ne adesuakuw a ɛto so 37. Bere a yehui sɛ Don Steele nso ka saa adesuakuw no ho no, yɛn ani gyei paa. Bere a yewiee sukuu no, wɔmaa me ne Bethel kɔsomee wɔ Nairobi, Kenya. Yɛrefi New York no, na supɔw ahini yɛn anaa yɛn ani atetɛw. Nanso, bere a yekoduu Nairobi wimhyɛn gyinabea na anuanom behyiaa yɛn no, supɔw a na ahini yɛn no danee anigye!\nYɛne Mary ne Chris Kanaiya rekɔ asɛnka wɔ Nairobi\nAnkyɛ na yɛn ani kaa Kenya. Yɛn ani begyee asɛnka adwuma a na yɛreyɛ wɔ hɔ no ho. Wɔn a yedii kan ne wɔn suaa ade ma wɔbɛsom Yehowa ne Onua Chris Kanaiya ne ne yere Mary. Wɔda so ara reyɛ bere nyinaa som adwuma wɔ Kenya. Afe akyi no, wɔma yɛkɔsomee wɔ Kampala, Uganda. Yɛn na na yɛyɛ asɛmpatrɛwfo a wodi kan kɔkaa asɛmpa no wɔ hɔ. Yɛn ani gyei saa bere no paa, efisɛ na nnipa pii pɛ sɛ wosua Bible mu nokwasɛm no, na wɔn mu pii bɛyɛɛ Adansefo. Nanso, bere a yedii mfe mmiɛnsa ne fã wɔ Afrika no, yɛsan kɔɔ United States kɔkyekyeree yɛn abusua. Ɛda a yɛrefi Afrika no, supɔw a na ahini yɛn no de, na ɛsõ koraa sen bere a na yɛrefi New York no. Ná yɛn ani abɛka Afrika. Enti na yɛhwɛ kwan sɛ, da bi yɛbɛsan aba Afrika.\nYENYAA ADWUMA FOFORO\nYɛkɔtenaa Colorado atɔe fam, baabi a na m’awofo te. Ankyɛ na yɛwoo yɛn babea a odi kan, Kimberly. Asram 17 akyi na yɛwoo yɛn babea Stephany. Bere a yɛbɛyɛɛ awofo no, yɛmaa yɛn ani kũũ yɛn asɛyɛde foforo a ɛne mmofra ntetee no ho paa. Enti yɛyɛɛ nea yebetumi biara sɛ yɛde nokware no bedua yɛn mmabea a wɔn ho yɛ fɛ no koma mu. Ná ebinom ayɛ nhwɛso pa ama yɛn, enti na yɛpɛ sɛ yesuasua wɔn. Yehui nso sɛ, nhwɛso pa betumi aboa mmofra paa. Nanso, ɛno nkyerɛ sɛ ɔkwan biara so wɔbɛsom Yehowa. Ná me nuabarima kumaa ne me nuabea baako afi nokware no mu. Mehwɛ kwan sɛ wɔbɛsan asuasua nhwɛso pa a afoforo yɛ maa wɔn wɔ wɔn mmofraase no.\nBere a yɛretete yɛn mmabea no, yɛn ani gyei paa. Yɛbɔɔ mmɔden bere nyinaa sɛ yɛbɛbom ayɛ ade sɛ abusua. Ná baabi a yɛte no bɛn Aspen, Colorado. Enti yesuaa nsukyenee so agorodi, sɛnea ɛbɛyɛ a bere ne bere mu no yɛbɛbom akodi agorɔ wɔ nsukyenee so. Bere a yɛredi agorɔ no, na yɛne yɛn mmabea no rebɔ nkɔmmɔ. Ná yɛtaa kɔbɔ ɔsẽsẽ wɔ baabi, na na yɛbɔ nkɔmmɔ bere a yɛreto ogya no. Ɛwom sɛ na wosusua de, nanso na wɔne yɛn bɔ adwuma a sɛ wonyin a wɔbɛyɛ ho nkɔmmɔ. Saa ara nso na na wɔne yɛn susuw mmarima a sɛ wonyin a wɔn ani begye ho sɛ wɔbɛware wɔn ho. Yɛbɔɔ mmɔden sɛ yɛde Yehowa akwankyerɛ bedua yɛn mmabea no koma ne wɔn adwene mu. Daa na yɛhyɛ wɔn nkuran sɛ wɔmfa bere nyinaa som adwuma no nsi wɔn anim. Yɛboaa wɔn ma wohui sɛ nyansa wom sɛ wɔbɛware obi a ɔno nso wɔ botae koro no ara bi. Yɛsan boaa wɔn ma wohui sɛ, ɛrenyɛ papa sɛ wɔbɛware bere a wonnyinii. Yɛkaa asɛm bi de dii fene sɛ, “Wunnii mfe 23 a, nnwen aware ho.”\nYesuasuaa nea yɛn awofo yɛe no, enti daa na yɛbɔ mmɔden sɛ yɛne yɛn mma no bɛbom akɔ asafo nhyiam ne asɛnka. Ná yɛma wɔn a wɔreyɛ bere nyinaa som adwuma no bi bɛtena yɛn fie. Afei nso, na yɛtaa bɔ bere a na yɛsom sɛ asɛmpatrɛwfo no ho nkɔmmɔ ma yɛn ani gye. Ná yɛhwɛ kwan sɛ, da koro, yɛn baanan no nyinaa betu kwan akɔ Afrika. Ná yɛn mmabea no ani gye ho paa sɛ wɔbɛkɔ hɔ.\nNá yɛyɛ abusua adesua bere nyinaa. Ɛyɛ a na yɛyɛ tebea ahorow a ebetumi asɔre wɔ sukuu mu ho ɔyɛkyerɛ. Ná yɛma yɛn mmabea no yɛ wɔn ho sɛ Ɔdansefo bi a ɔreyi obi nsɛmmisa ano. Wɔn ani gyee saa kwan a na yɛfa so sua ade no ho, na ɛma wonyaa ahotoso nso. Bere a wɔrenyin no, ɛtɔ da na yɛka sɛ wɔmmra mma yɛnyɛ abusua som a, na wɔretwetwe wɔn ho. Da bi mpo de, wɔyɛe araa ma meka kyerɛɛ wɔn sɛ, yɛrenyɛ abusua adesua no bio enti obiara nkɔ ne dan mu. Ɛhaw wɔn paa ma wosui, na wɔkae sɛ wɔpɛ sɛ yɛyɛ abusua adesua no. Ɛno ma yehui sɛ, ɛwom sɛ na wɔyɛ mmofra de, nanso sɛɛ na Yehowa ho nsɛm a yɛde rekyerɛkyerɛ wɔn no redu wɔn komam ankasa. Wɔn ani begyee adesua no ho paa, na na yɛma wɔka nea ɛwɔ wɔn komam. Ɛtɔ da a, ná wɔkeka nsɛm bi a ɛkyerɛ sɛ wonnye Bible nkyerɛkyerɛ no bi nni. Ɛba saa a, na ɛhaw yɛn paa. Nanso, ɛma yehuu nea ɛwɔ wɔn komam ankasa. Afei sɛ yɛne wɔn susuw nsɛm ho a, na wogye Yehowa nkyerɛkyerɛ no tom.\nYEGYEE NSAKRAE FOFORO A ƐBAE TOOM\nAnkyɛ koraa na yɛn mmabea a yɛretete wɔn no nyinii. Onyankopɔn ahyehyɛde no boaa yɛn, na ɛmaa yɛn akwankyerɛ a yɛde bɛtete yɛn mma no. Enti yɛyɛɛ nea yebetumi biara sɛ yɛbɛboa wɔn ma wɔadɔ Yehowa. Bere a wowiee ntoaso sukuu no, wɔn baanu nyinaa bɛyɛɛ daa akwampaefo, na wosuaa nsaanodwuma a ɛbɛma wɔatumi ahwɛ wɔn ho. Ɛyɛɛ yɛn dɛ paa sɛ wɔyɛɛ saa. Akyiri yi, wɔne anuanom mmea foforo baanu tu kɔɔ Cleveland, Tennessee, kɔsomee wɔ baabi a mmoa ho hia. Yɛn ani gyinaa wɔn paa, nanso bere nyinaa som adwuma a na wɔreyɛ no nti, yɛn koma tɔɔ yɛn yam. Me ne Bethel san fii akwampae adwuma ase, na ɛno ma yenyaa hokwan ahorow maa yɛn ani gyei. Ebi ne sɛ, me ne me yere kɔsom asafo ahorow sɛ ɔmansin sohwɛfo nanmusini. Ná yɛboa ɔmantam nhyiam ho ntotoe nso.\nAnsa na yɛn mmabea no retu akɔ Tennessee no, wɔkɔɔ London, England. Bere a wokoduu hɔ no, wɔkɔhwɛɛ baa dwumadibea a ɛwɔ hɔ no. Ɛhɔ na Stephany hyiaa Paul Norton. Ná aberante no yɛ adwuma wɔ Betel. Saa bere no, na Stephany adi mfe 19. Akyiri yi a yɛn mmabea no san kɔɔ London Betel nsrahwɛ no, Kimberly nso hyiaa onua Brian Llewellyn a na ɔne Paul Norton yɛ adwuma wɔ Betel hɔ. Paul ne Stephany waree, nanso Stephany dii mfe 23 ansa na ɔreware. Afe akyi no, Brian ne Kimberly nso waree. Saa bere no, na Kimberly adi mfe 25. Enti anyɛ yiye koraa no, wɔn baanu nyinaa twɛn kosii sɛ wodii mfe 23 ansa na wɔreware. Me ne me yere nyinaa fi yɛn komam penee mmarima a wɔn mu biara kae sɛ ɔbɛware no no so, efisɛ yehui sɛ wɔfata.\nYɛne Paul, Stephany, Kimberly, ne Brian wɔ Malawi baa dwumadibea, afe 2002\nYɛn mmabea no aka akyerɛ yɛn sɛ, nhwɛso a yɛne wɔn nananom yɛe no aboa wɔn ma wɔatumi adi Yesu ahyɛde a ɛne sɛ ‘yɛnkɔ so nhwehwɛ Ahenni no kan’ no so. Wɔyɛɛ saa bere mpo a na wɔn sikasɛm nkɔ yiye. (Mat. 6:33) Wɔtoo nsa frɛɛ Paul ne Stephany ma wɔkɔɔ Gilead Sukuu April 1998. Ná ɛno ne adesuakuw a ɛto so 105. Bere a wowiee sukuu no, wɔde wɔn kɔɔ Malawi wɔ Afrika. Bere koro no ara, wɔtoo nsa frɛɛ Brian ne Kimberly ma wɔkɔyɛɛ adwuma wɔ London Betel, na akyiri yi, wɔma wɔkɔyɛɛ adwuma wɔ Malawi Betel. Yɛn ani gyei mmoroso, efisɛ adwuma pa biara nni hɔ a ɛsen saa a aberante anaa ababaa bi betumi ayɛ.\nHOKWAN FOFORO BI A ƐMAA YƐN ANI GYEI\nJanuary 2001 na asɛm a mekae mfiase no sii. Onua Marais a ɔhwɛ Kasa Nkyerɛase Dwumadibea no so no ka kyerɛɛ me sɛ, wɔreyɛ ntetee bi ho nhyehyɛe ama wɔn a wɔkyerɛ nsɛm ase wɔ wiase nyinaa sɛnea ɛbɛyɛ a wɔbɛte Borɔfo kasa ase yiye. Ɛwom sɛ na madi mfe 64 de, nanso na wɔpɛ sɛ mibegye ntetee na meka akyerɛkyerɛfo a wɔbɛkɔ akɔtete anuanom no ho. Me ne Bethel bɔɔ asɛm no ho mpae. Afei, yɛne me maame, ne me yere maame a wɔn mfe akɔ anim no kosusuw asɛm no ho de tiee nea wɔn nso bɛka. Ɛwom sɛ, sɛ yɛkɔ a na yɛrentumi mmoa wɔn sɛ kan no de, nanso wɔn baanu nyinaa kae sɛ yɛnkɔ. Enti mefrɛɛ anuanom a wɔwɔ Patterson no ka kyerɛɛ wɔn sɛ, yɛn ani gye ho paa sɛ yebegye hokwan kɛse a ɛte saa atom.\nEmu hɔ ara na wohui sɛ me maame anya kokoram. Enti meka kyerɛɛ me maame sɛ mannya ankɔ, mmom mɛboa me nuabea Linda ma yɛahwɛ no. Nanso, Maame kae sɛ, “Dabi! Nnsan. Sɛ woankɔ a, ɛbɛhaw me paa.” Linda nso kaa asɛm koro no ara. Me ne me yere ani sɔɔ nea Maame ne Linda yɛe no. Anuanom a wɔwɔ baabi a Maame te no nso boae, na yɛn ani sɔɔ nea wɔn nso yɛe no paa! Ɛda a yesiim sɛ yɛrekɔ Ɔwɛn Aban Nteteebea wɔ Patterson no, n’adekyee na Linda frɛ bɔɔ yɛn amanneɛ sɛ Maame awu. Sɛ Maame te ase a, anka ɔbɛhyɛ yɛn nkuran sɛ yɛnyere yɛn ho nyɛ adwuma foforo a wɔde ahyɛ yɛn nsa no. Enti saa pɛpɛɛpɛ na yɛyɛe.\nBere a wɔka kyerɛɛ yɛn sɛ Malawi baa dwumadibea na yebedi kan akɔ no, yɛn ani gyei paa! Ɛhɔ na na yɛn mmabea no ne wɔn kununom resom. Enti bere a yekoduu hɔ no, pɛ ani bɛhwɛ, anigye nko ara! Ɛno akyi no, yɛkɔɔ Zimbabwe ne Zambia kɔtoaa adekyerɛ no so. Yɛyɛɛ saa ɔkyerɛkyerɛ adwuma no mfe mmiɛnsa ne fã. Afei, wɔma yɛsan kɔɔ Malawi kɔkyerɛw Adansefo a wɔamfa wɔn ho anhyehyɛ amanyɔsɛm mu nti wɔtaa wɔn no suahu ahorow. *\nYɛne yɛn mmanana nam asɛnka mu\nAfe 2005, me ne Bethel san fii Malawi kɔɔ yɛn kurom wɔ Basalt, Colorado kɔtoaa daa akwampae adwuma no so. Bere a yɛrefi Malawi no, supɔw hinii yɛn bio. Brian ne Kimberly tu bɛtenaa yɛn mpɔtam hɔ afe 2006. Ɛhɔ na wɔtetee wɔn mmabea baanu, Mackenzie ne Elizabeth. Paul ne Stephany da so wɔ Malawi. Paul som sɛ Baa Boayikuw a ɛwɔ Malawi no muni. Seesei mereyɛ adi mfe 80. Sɛ mihu sɛ mmerante a me ne wɔn boom yɛɛ adwuma no aso asɛyɛde a bere bi na mewɔ no mu a, ɛma m’ani gye paa. Anigye a yɛanya wɔ asetena mu no fi afoforo nhwɛso pa a yesuasuae, na seesei yɛn nso yɛayɛ nhwɛso pa ama yɛn mma ne yɛn mmanana.\n^ nky. 5 Wubehu asɛmpatrɛw adwuma a Steele abusua no mufo yɛe ho nsɛm pii wɔ May 1, 1956, Ɔwɛn-Aban, Borɔfo de no kr. 269- 272, ne March 15, 1971, Ɔwɛn-Aban, Borɔfo de no kr. 186-190.\n^ nky. 30 Ɛho nhwɛso ne Onua Trophim Nsomba asetenam nsɛm a ɛbaa April 15, 2015, Ɔwɛn-Aban, kr. 14-18 no.


Yesu Agye Yɛn—Nea Enti a Yɛpɛ Nkwa ne Nea Enti a Yɛhia Ɔgyeɛ\nKENKAN WƆ Acholi Afrikaans Albanian Amharic Arabic Armenian Aymara Bulgarian Cakchiquel (Western) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Guarani Haitian Creole Hausa Hebrew Hiligaynon Hiri Motu Hmong (White) Hungarian Iban Igbo Iloko Indonesian Isoko Italian Japanese Kazakh Kikamba Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Maya Mazatec (Huautla) Mixe Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Wayuunaiki Wolaita Xhosa Yoruba Zande Zapotec (Isthmus) Zulu\nASƐM A ƐDA SO | YESU AGYE YƐN—AFI DƐN MU?\nAdɛn Nti na Yɛhia Ɔgyeɛ?\n“Onipa a ɔbaa awo no, ne nna yɛ tiaa bi, na ɔhaw mee no. Ɔpue sɛ nhwiren, na wɔtwa no twene; ɔdwane sɛ sunsum, na ɔntena ase bio.”—Hiob 14:1, 2.\nBɛboro mfe mpem mmiɛnsa ni a Hiob kaa saa asɛm no, nanso yɛda so ara hu sɛ ɛyɛ nokware. Efisɛ, efi teteete nyinaa, nnipa nyae a anka bere nyinaa wɔyɛ mmerante ne mmabaa a wɔwɔ ahoɔden. Nanso, awerɛhosɛm ne sɛ, yɛwu!\nNea anka obiara pɛ ne sɛ ɔbɛtena ase afebɔɔ. Bible ka sɛ, Onyankopɔn de bere a ɛnni awiei ahyɛ yɛn koma mu, na yɛtumi nso dwendwene nea daa nkwa kyerɛ ho. (Ɔsɛnkafoɔ 3:11) Sɛ saa a, wogye di sɛ ntease wom sɛ ɔdɔ Nyankopɔn no de biribi a yɛn nsa rentumi nka bɛhyɛ yɛn koma mu? Sɛ wo mmuae yɛ dabi a, woabua no yie. Efisɛ, Bible ka sɛ owuo yɛ ɔtamfo, na Onyankopɔn ahyɛ bɔ sɛ ‘ɔbɛtu no agu.’—1 Korintofoɔ 15:26.\nAmpa, owuo yɛ ɔtamfo; obiara nni hɔ a n’adwene mu da hɔ a ɔpɛ sɛ owu. Sɛ yɛhunu sɛ asiane bi reba a, yɛtwe yɛn ho, yɛde yɛn ho sie, anaa yɛdwane. Sɛ yɛyare a, yɛbɔ mmɔden hwehwɛ ayaresa. Yɛyɛ nea yɛbɛtumi biara de bɔ yɛn ho ban fi biribiara a ɛbɛtumi de yɛn nkwa ato asiane mu ho.\nEnti biribi wɔ hɔ a yɛbɛtumi agyina so aka sɛ saa ɔtamfo a wateetee yɛn fi teteete no befi hɔ? Aane, biribi wɔ hɔ. Yehowa Nyankopɔn, Ɔbɔadeɛ no, ammɔ nnipa sɛ wɔntena ase bere tiaa bi na afei wɔnwu. Ɛnyɛ Onyankopɔn adwene a ɔde bɔɔ nnipa ne sɛ wɔmmɛwu. Ná ɔpɛ sɛ nnipa tena ase daa wɔ asase so, na nea ɔpɛ sɛ ɔyɛ biara nso, ɔyɛ!—Yesaia 55:11.\nƐnde na ɛbɛyɛ dɛn na owuo afi hɔ? Efi teteete na nnipa abɔ mmɔden sɛ wɔbɛnya owuo ano aduru, nanso ayɛ ɔkwa. Ɛnnɛ nso, wɔgu so ara rebɔ mmɔden sɛ wɔbɛnya owuo ano aduru. Nyansahufo ayɛ nnuru ahorow a wɔde bɔ nkurɔfo ho ban ne nnuru a wɔde ko tia nyarewa bi. Wɔayɛ nhwehwɛmu ahu sɛnea abɔde a nkwa wom te. Ɛnnɛ, wɔ mmeae pii no, ɛrekame ayɛ sɛ nnipa nyin kyɛ sen kan no. Nanso, owuo da so ara di hene. Bible ka sɛ, “wɔn nyinaa san kɔ dɔteɛ mu.”—Ɔsɛnkafoɔ 3:20.\nAnigyesɛm ne sɛ, ɛho nhia sɛ yɛde yɛn ho to nnipa so sɛ wɔnyi owuo a ateetee nnipa fi teteete no mfi hɔ. Yehowa Nyankopɔn ayɛ nhyehyɛe sɛ ɔbɛgye yɛn afi owuo mu, na nea ɔnam no so bɛyɛ saa ne Yesu Kristo.


Yehowa Nyankopɔn na Ɔdɔɔ Yɛn Kan—Adeyɛ a Ɛsen Biara a Efi Ɔdɔ Mu | Bɛn Yehowa\n“Ɔno na Ɔdɔɔ Yɛn Kan”\n1-3. Dɛn ne nneɛma bi a ɛmaa Yesu wu no yɛɛ soronko wɔ owu foforo biara a asi wɔ abakɔsɛm mu ho?\nFEFƐW bere mu da bi, bɛyɛ mfirihyia 2,000 a atwam ni no, wodii ɔbarima bi a ne ho nni asɛm no asɛm buu no fɔ wɔ bɔne a ɔnyɛe ho, na afei wɔyɛɛ no ayayade kum no. Na ɛnyɛ ɛno ne atirimɔdenne ne okum a ɛnteɛ a edi kan wɔ abakɔsɛm mu; awerɛhosɛm ne sɛ, saa ara nso na ɛnyɛ ɛno ne nea edi akyiri. Nanso, na saa owu no yɛ soronko koraa.\n2 Bere a saa ɔbarima no huu amane wɔ ne nnɔnhwerew a edi akyiri a na emu yɛ yaw mu no, ɔsoro ankasa dii hia a na asɛm no hia no ho adanse. Ɛwom sɛ na ɛyɛ owigyinae de, nanso esum duruu asase so mpofirim. Sɛnea abakɔsɛm kyerɛwfo bi kaa no no, “owia duruu sum.” (Luka 23:44, 45) Afei, aka kakra ma ɔbarima no agu n’ahome a etwa to no, ɔkaa asɛm yi a werɛ remfi da no: “Wɔawie!” Nokwarem no, ɔnam ne nkwa a ɔde too hɔ so yɛɛ biribi a ɛyɛ nwonwa. N’afɔrebɔ no ne ɔdɔ a ɛsen biara a onipa bi ada no adi pɛn.—Yohane 15:13; 19:30.\n3 Nokwarem no, saa ɔbarima no ne Yesu Kristo. Wonim n’amanehunu ne owu a owui saa da bɔne, Nisan 14, 33 Y.B. no ho nsɛm yiye. Nanso, wɔtaa bu ani gu nokwasɛm bi a ɛho hia so. Ɛwom sɛ Yesu huu amane kɛse de, nanso obi foforo huu amane sen saa. Nokwarem no, obi foforo bɔɔ afɔre a ɛsen ɛno saa da no—adeyɛ a ɛsen biara a efi ɔdɔ mu a amansan yi muni biara nyɛɛ bi pɛn. Ɛyɛ adeyɛ bɛn? Mmuae no de yɛn kɔ nsɛmpɔw a ɛho hia no mu nea ɛsen biara so: Yehowa dɔ.\nAdeyɛ a Ɛsen Biara a Efi Ɔdɔ Mu\n4. Ɔkwan bɛn so na Romani sraani bi behui sɛ na Yesu nyɛ onipa hunu bi, na dɛn na saa sraani no kae?\n4 Esum a edurui wɔ Yesu wu akyi ne asasewosow a emu yɛ den a edii so no nyinaa maa Romafo asraafo ha so panyin a ɔhwɛɛ Yesu kum so no ho dwiriw no. Ɔkae sɛ: “Ampa ara Onyame [Onyankopɔn, NW] ba ni!” (Mateo 27:54) Ɛda adi pefee sɛ, na Yesu nyɛ onipa hunu bi. Ná saa sraani no aboa ma wɔakum Ɔsorosoroni Nyankopɔn no Ba a ɔwoo no koro no! Ná Ɔba yi som bo ma N’agya dɛn?\n5. Ɔkwan bɛn so na yɛbɛkyerɛkyerɛ bere tenteenten a Yehowa ne ne Ba no trae wɔ soro no mu?\n5 Bible frɛ Yesu “abɔde nyinaa abakan.” (Kolosefo 1:15) Wo de susuw ho hwɛ—na Yehowa Ba no wɔ hɔ ansa na amansan a aniwa hu yi reba. Ɛnde, bere tenten ahe na na Agya no ne Ɔba no abom atra? Nyansahufo bi bu akontaa sɛ amansan yi adi mfirihyia ɔpepepem 13. So wubetumi abu bere a ɛte saa ho akontaa? Nea ɛbɛboa nnipa ma wɔate mfirihyia dodow a amansan yi adi ase sɛnea nyansahufo bu ho akontaa no, wɔayɛ bere ho akontaabu pon bi a ne tenten yɛ mita 110 wɔ okyinnsoromma mfonini bi anim. Bere a ahɔho nam saa akontaabu pon no ho no, anammɔn biara a wotu no gyina hɔ ma bɛyɛ mfirihyia a amansan yi adi no mu mfe ɔpepem 75. Wɔ bere ho akontaabu pon no awiei no, wɔde agyiraehyɛde bi a ne kɛse te sɛ ti nhwi na agyina hɔ ama bere tenten a adesamma de atra ase nyinaa! Nanso, sɛ akontaabu yi yɛ nokware mpo a, saa bere ho akontaabu pon no nyinaa rennu Yehowa Ba no nkwa nna! Dɛn na na ɔreyɛ wɔ saa mfe no nyinaa mu?\n6. (a) Dwuma bɛn na na Yehowa Ba no di wɔ asetra a na ɔwom ansa na ɔrebɛyɛ ɔdesani no mu? (b) Abusuabɔ bɛn na ɛda Yehowa ne ne Ba no ntam?\n6 Ɔba no de anigye som N’agya sɛ ‘odwumayɛni a waben.’ (Mmebusɛm 8:30) Bible ka sɛ: “Wɔankwati [Ɔba] no anyɛ biribiara a wɔyɛe.” (Yohane 1:3) Enti Yehowa ne ne Ba no boom yɛɛ adwuma de yɛɛ nneɛma foforo nyinaa. Hwɛ anigye ara a wonyae! Yegye di sɛ nnipa pii begye atom sɛ ɔdɔ a ɛwɔ ɔwofo ne ɔba ntam no mu yɛ den yiye. Na ɔdɔ ‘ne pɛyɛ hama no.’ (Kolosefo 3:14) Ɛnde, yɛn mu hena na obetumi ahu sɛnea ɔdɔ a atra hɔ bere tenteenten saa no mu den te? Ɛda adi pefee sɛ, ɔdɔ a emu yɛ den sen biara na ama Yehowa Nyankopɔn ne ne Ba no ayɛ biako.\n7. Bere a wɔbɔɔ Yesu asu no, ɔkwan bɛn so na Yehowa daa ne nkate adi wɔ ne Ba no ho?\n7 Nanso, Agya no somaa ne Ba no baa asase so ma wɔwoo no sɛ onipa ba. Saa a ɔyɛe no kyerɛe sɛ, na ɛsɛ sɛ Yehowa hwere abusuabɔ a ɔne ne Dɔba no nya wɔ soro no. Ɔde anigye a emu yɛ den fi soro hwɛe bere a Yesu nyin bɛyɛɛ onipa a ɔyɛ pɛ no. Bere a Yesu dii bɛyɛ mfirihyia 30 no, wɔbɔɔ no asu. Ɛnsɛ sɛ yɛbɔ yɛn tirim ka sɛnea Yehowa tee nka wɔ ne ho no ho biribi. Agya no ankasa fi soro kasae: “Oyi ne me dɔba a ɔsɔ m’ani.” (Mateo 3:17) Bere a Yesu Agya hui sɛ ofi nokwaredi mu adi biribiara a wɔhyɛɛ ho nkɔm, biribiara a wɔhwehwɛ fii ne hɔ, ho dwuma no, ɛbɛyɛ sɛ n’ani gyei yiye!—Yohane 5:36; 17:4.\n8, 9. (a) Dɛn na wɔde yɛɛ Yesu wɔ Nisan 14, 33 Y.B. mu, na ɛkaa ne soro Agya dɛn? (b) Dɛn nti na Yehowa maa ne Ba no huu amane na owui?\n8 Nanso, Yehowa tee nka dɛn wɔ Nisan 14, 33 Y.B.? Ɔtee nka dɛn bere a woyii Yesu mae, na afei basabasayɛfo kuw kyeree no anadwo no? Bere a Yesu nnamfo guan gyaa no na wobuu no atɛn ɔkwammɔne so no? Bere a wodii ne ho fɛw, tetee ntasu guu no so, na wɔbobɔɔ no akuturuku no? Bere a wɔkaa no mpire ma n’akyi tetewee sɛ ntamabamma no? Bere a wɔde nnadewa bobɔɔ ne nsam ne ne nan mu fam dua ho na wogyaw no ma ɔsɛn hɔ na nkurɔfo sopaa no no? Agya no tee nka dɛn bere a ne Dɔba no sũ frɛɛ no wɔ n’ahohia mu no? Yehowa tee nka dɛn bere a Yesu guu ahome a etwa to, a na ɛno ne bere a edi kan koraa fi bere a wɔbɔɔ nneɛma nyinaa, a na ne Dɔba no nni nkwa mu no?—Mateo 26:14-16, 46, 47, 56, 59, 67; 27:38-44, 46; Yohane 19:1.\n‘Onyankopɔn de ne ba a ɔwoo no koro no mae’\n9 Yentumi nkyerɛkyerɛ mu. Esiane sɛ Yehowa wɔ nkate nti, yentumi mfa nsɛm nkyerɛkyerɛ ɛyaw a odii wɔ ne Ba no wu ho no mu. Nea yebetumi akyerɛkyerɛ mu ne nea enti a Yehowa maa kwan maa eyi bae no. Dɛn nti na Agya no maa tebea a ɛte saa baa no so? Yehowa da biribi a ɛyɛ anigye adi kyerɛ wɔ Yohane 3:16—Bible mu asɛm a wɔato din Asɛmpa ketewaa no. Ɛka sɛ: “Sɛnea Onyankopɔn dɔ wiase ni, sɛ ɔde ne ba a ɔwoo no koro no mae, na obiara a ogye no di no anyera, na wanya daa nkwa.” Nea enti a Yehowa maa kwan no ne eyi: ɔdɔ. Yehowa akyɛde—ne Ba a ɔsomaa no ma obehuu amane wu maa yɛn—no ne adeyɛ a ɔdɔ wom sen biara a wɔada no adi pɛn.\nWɔakyerɛkyerɛ Onyankopɔn Dɔ Mu\n10. Ahiade bɛn na nnipa wɔ, na dɛn na aba nea asɛmfua “ɔdɔ” kyerɛ so?\n10 Dɛn na asɛmfua “ɔdɔ” yi kyerɛ? Wɔaka ɔdɔ ho asɛm sɛ ɛne nnipa ahiade a ɛsen biara. Efi awo mu kosi owu mu no, nnipa pere hwehwɛ ɔdɔ, wodi yiye wɔ ɔdɔ mu, na wodi ho awerɛhow, na sɛ wɔannya a, wowu wɔ ho mpo. Nanso, nea ɛyɛ nwonwa no, ɛyɛ den sɛ wɔbɛkyerɛkyerɛ mu. Nokwarem no, nnipa ka ɔdɔ ho asɛm kɛse. Wɔakyerɛw ɔdɔ ho nhoma, ato ho nnwom, aka ho anwensɛm pii. Ɛnyɛ bere nyinaa na ɛkyerɛkyerɛ ɔdɔ mu fann. Nokwarem no, wɔde asɛmfua no adi dwuma atra so ma ɛkame ayɛ sɛ nea ɛkyerɛ ankasa ayera.\n11, 12. (a) Ɛhe na yebetumi asua ɔdɔ ho ade pii, na dɛn nti na ɛyɛ ɛhɔnom? (b) Ɔdɔ ahorow bɛn na na ɛwɔ tete Hela kasa mu, na asɛmfua a egyina hɔ ma ‘ɔdɔ’ bɛn na wɔtaa de di dwuma wɔ Kristofo Hela Kyerɛwnsɛm no mu? (Hwɛ ase hɔ asɛm no nso.) (d) Dɛn ne a·gaʹpe?\n11 Nanso, Bible kyerɛkyerɛ ɔdɔ mu pefee. Expository Dictionary of New Testament Words a Vine yɛe ka sɛ: “Wɔnam nnwuma a ɔdɔ yɛ so nkutoo na ebetumi ahu.” Nneɛma a Yehowa ayɛ a ɛho nsɛm wɔ Bible mu no kyerɛkyerɛ yɛn ne dɔ ho ade kɛse—ɔdɔ kɛse a ɔwɔ ma n’abɔde. Sɛ nhwɛso no, dɛn na ebetumi ama saa su yi ada adi sen ɔdɔ kɛse a Yehowa ankasa daa no adi a yɛadi kan aka ho asɛm no? Wɔ ti a edidi hɔ mu no, yebehu Yehowa dɔ dwumadi ho nhwɛso foforo pii. Afei nso, yebetumi anya nhumu bi afi mfitiase nsɛm a egyina hɔ ma “ɔdɔ” a wɔde dii dwuma wɔ Bible mu no mu. Wɔ tete Hela kasa mu no, na nsɛmfua anan na egyina hɔ ma “ɔdɔ.” * Eyinom mu no, nea wɔtaa de di dwuma wɔ Kristofo Hela Kyerɛwnsɛm no mu ne a·gaʹpe. Bible nsɛm asekyerɛ nhoma bi frɛ eyi “asɛmfua a ɛsen biara a wobetumi de agyina hɔ ama ɔdɔ.” Dɛn ntia?\n12 A·gaʹpe kyerɛ ɔdɔ a egyina nnyinasosɛm so. Enti ɛsen nea obi yɛ ho anigye a yɛkyerɛ ara kwa. Ɛyɛ nea ɛkɔ akyiri, ɛyɛ nea wɔhyɛ da susuw ho a ɛwɔ nnyinaso. Nea ɛsen ne nyinaa no, a·gaʹpe yam ye ankasa. Sɛ nhwɛso no, hwɛ Yohane 3:16 bio. Dɛn ne “wiase” a Onyankopɔn dɔe araa ma ɔde ne Ba a ɔwoo no koro no mae no? Ɛyɛ adesamma a wɔwɔ wiase a wobetumi agye wɔn no. Nnipa pii a wɔnam akwammɔne so no ka ho. So Yehowa dɔ obiara sɛ n’adamfo, sɛnea ɔdɔɔ Abraham ɔnokwafo no? (Yakobo 2:23) Dabi, nanso, Yehowa fi ɔdɔ mu da ne papayɛ adi kyerɛ obiara, na ama wahwere ade kɛse mpo. Ɔpɛ sɛ obiara sakra, na ɔsesa n’akwan. (2 Petro 3:9) Nnipa pii yɛ saa. Ɔde anigye gye eyinom tom sɛ ne nnamfo.\n13, 14. Dɛn na ɛkyerɛ sɛ anigye taa wɔ a·gaʹpe mu?\n13 Nanso, ebinom kura a·gaʹpe ho adwene a ɛnteɛ. Wosusuw sɛ ɛyɛ ɔdɔ a ɛwɔ adwenem a wɔnna no adi. Nokwasɛm ne sɛ a·gaʹpe taa kyerɛ afoforo ho anigye a wɔkyerɛ. Sɛ nhwɛso no, bere a Yohane kyerɛwee sɛ, “Agya no dɔ ɔba no,” ɔde asɛmfua a·gaʹpe na edii dwuma. So anigye nni saa ɔdɔ no mu? Hyɛ no nsow sɛ, Yesu kae sɛ: ‘Agya no ani gye Ɔba no ho,’ na wɔde asɛmfua phi·leʹo na edii dwuma. (Yohane 3:35; 5:20) Nea ɛtaa ka Yehowa dɔ ho ne ayamhyehye. Nanso, ne dɔ nnyina nkate so kɛkɛ. Ne nnyinasosɛm ahorow a nyansa wom na ɛteɛ no na ɛkyerɛ no kwan bere nyinaa.\n14 Sɛnea yɛahu no, Yehowa su ahorow nyinaa hyia, ɛyɛ pɛ, na ɛyɛ anigye. Nanso, ɔdɔ na ɛyɛ anigye sen ne nyinaa. Biribiara nni hɔ a ɛtwe yɛn bɛn Yehowa kɛse sɛ ɛno. Nea ɛyɛ anigye no, ɔdɔ ne ne su titiriw. Yɛyɛ dɛn hu?\n“Onyankopɔn Ne Dɔ”\n15. Dɛn na Bible ka fa Yehowa su a ɛne ɔdɔ ho, na ɔkwan bɛn so na asɛm yi da nsow? (Hwɛ ase hɔ asɛm no nso.)\n15 Bible ka ɔdɔ ho asɛm ɔkwan bi so a ɛnka saa mfa Yehowa su atitiriw no biara ho saa da. Kyerɛwnsɛm no nka sɛ Onyankopɔn ne tumi anaa Onyankopɔn ne atɛntrenee anaa mpo Onyankopɔn ne nyansa. Ɔwɔ saa su ahorow no, ɔno ne saa su ahorow no wura, na ɔdɔ sen su abiɛsa no nyinaa. Nanso, wɔka biribi a emu dɔ paa fa su a ɛto so anan no ho: “Onyankopɔn ne dɔ.” * (1 Yohane 4:8) Ɛno kyerɛ dɛn?\n16-18. (a) Dɛn nti na Bible ka sɛ “Onyankopɔn ne dɔ”? (b) Wɔ asase so abɔde nyinaa mu no, dɛn nti na onipa yɛ Yehowa su a ɛne ɔdɔ no ho sɛnkyerɛnne ma ɛfata?\n16 “Onyankopɔn ne dɔ” nkyerɛ kɛkɛ sɛ “Onyankopɔn ne ɔdɔ yɛ pɛ.” Yentumi nnan asɛm no ani nka no sɛ “ɔdɔ yɛ Onyankopɔn” mma ɛnyɛ yiye. Yehowa sen su bi a aniwa ntumi nhu koraa. Ɔyɛ obi a ɔwɔ nkate, na ɔwɔ su ahorow pii ka ɔdɔ ho. Nanso, ɔdɔ ayɛ Yehowa ma. Ɛdefa saa nkyekyɛm yi ho no, nhoma bi ka sɛ: “Onyankopɔn su titiriw ne ɔdɔ.” Sɛnea ɛte no, yebetumi asusuw ho saa kwan yi so sɛ: Yehowa tumi ma otumi yɛ ade. N’atɛntrenee ne ne nyansa kyerɛ sɛnea ɔyɛ n’ade kwan. Nanso, Yehowa dɔ kanyan no ma ɔyɛ ade. Na ne dɔ ka sɛnea ɔde su afoforo di dwuma no ho bere nyinaa.\n17 Wɔtaa ka sɛ Yehowa ne ɔdɔ ho nhwɛso. Enti, sɛ yɛpɛ sɛ yesua ɔdɔ a egyina nnyinasosɛm so ho ade a, ɛsɛ sɛ yesua Yehowa ho ade. Nanso, yebetumi ahu su a ɛyɛ fɛ yi wɔ nnipa mu nso. Na ɛyɛɛ dɛn na ɛbaa nnipa mu? Bere a wɔrebɔ ade no, ɛda adi sɛ Yehowa kaa saa nsɛm yi kyerɛɛ ne Ba no: ‘Ma yɛnyɛ onipa wɔ yɛn suban so sɛ yɛn sɛso.’ (Genesis 1:26) Abɔde a ɛwɔ asase so nyinaa mu no, mmarima ne mmea nkutoo na wotumi da ɔdɔ adi, na wɔnam saayɛ so suasua wɔn soro Agya no. Kae sɛ Yehowa de abɔde ahorow na ɛyɛɛ ne su atitiriw ho sɛnkyerɛnne. Nanso, Yehowa paw n’abɔde a ɛsen biara wɔ asase so, onipa, sɛ Ne su titiriw, ɔdɔ ho sɛnkyerɛnne.—Hesekiel 1:10.\n18 Sɛ yɛda ɔdɔ a pɛsɛmenkominya nnim na ɛwɔ nnyinaso adi a, na yɛreda Yehowa su titiriw no adi. Ɛte sɛ nea ɔsomafo Yohane kyerɛwee no: “Yɛdɔ, efisɛ ɔno na ɔdɔɔ yɛn kan.” (1 Yohane 4:19) Nanso, akwan bɛn so na Yehowa dɔɔ yɛn kan?\nYehowa na Odii Kan\n19. Dɛn nti na yebetumi aka sɛ ɔdɔ dii dwuma titiriw wɔ Yehowa adebɔ nnwuma mu?\n19 Ɔdɔ nyɛ ade foforo. Sɛ wohwɛ a, dɛn na ɛkaa Yehowa ma ofii ase bɔɔ ade? Ɛnyɛ sɛ na wayɛ ankonam a na ohia ayɔnkofa. Yehowa yɛ pɛ na ɔwɔ ne biribiara, onhia biribi a obi foforo betumi de ama no. Nanso ne dɔ, su a ɛyɛ nnam, na ɛkaa no ma onyaa ɔpɛ sɛ ɔne abɔde a wonim nyansa a wobetumi akyerɛ akyɛde a ɛte saa ho anisɔ bɛkyɛ anigye a ɛwɔ asetra mu. “Onyankopɔn abɔde mfiase” ne ne Ba a ɔwoo no koro no. (Adiyisɛm 3:14) Afei Yehowa maa Odwumayɛni a Waben yi yɛɛ nneɛma foforo nyinaa, na odii kan bɔɔ abɔfo. (Hiob 38:4, 7; Kolosefo 1:16) Bere a na saa ahonhom a wɔwɔ tumi yi wɔ ahofadi, nyansa, ne nkate ahorow no, wonyaa hokwan nyaa abusuabɔ a ɔdɔ wom—wɔne wɔn ho wɔn ho, na nea ɛsen ne nyinaa no, wɔne Yehowa Nyankopɔn. (2 Korintofo 3:17) Enti, wɔdaa ɔdɔ adi efisɛ wodii kan dɔɔ wɔn.\n20, 21. Tebea bɛn mu na wɔde Adam ne Hawa kɔe a edi adanse sɛ na Yehowa dɔ wɔn, nanso ɔkwan bɛn so na wɔyɛɛ wɔn ade?\n20 Saa ara na na adesamma nso te. Efi mfiase no, na Adam ne Hawa te ɔdɔ mu. Baabiara a na wɔbɛhwɛ wɔ wɔn Paradise fie no mu wɔ Eden no, na wotumi hu Agya no dɔ a ɔwɔ ma wɔn no ho biribi. Hyɛ nea Bible ka no nsow: “[Yehowa, NW] Nyankopɔn yɛɛ turo bi wɔ Eden a ɛwɔ apuei fam, na ɔde onipa a wɔnwenee no no traa hɔ.” (Genesis 2:8) So woakɔ turo bi a ɛyɛ fɛ mu anaa prama kɛse bi a ɛyɛ fɛ ankasa so pɛn? Dɛn na w’ani gyee ho kɛse? Hann a epue wɔ nhaban ntam wɔ beae a ɛhɔ yɛ kusuu no? Nhwiren a ɛwɔ nkofie so a ne kɔla gu ahorow fɛfɛɛfɛ no? Asuwa a ɛreworo so, nnomaa su, ne nkoekoemmoa dede a wɔyɛ no? Na nnua, nnuaba, ne nhwiren a afefɛw hua nso ɛ? Sɛnea ɛte biara no, prama kɛse biara nni hɔ nnɛ a yebetumi de atoto nea na ɛwɔ Eden no ho? Dɛn ntia?\n21 Yehowa ankasa na ɔyɛɛ saa turo no! Ɛbɛyɛ sɛ na ɛyɛ fɛ yiye. Ná dua biara a wɔhwɛ a ɛyɛ fɛ anaa aduaba a ɛyɛ dɛ wɔ so wɔ hɔ. Ná turo no nya nsu a ɛfata, na emu trɛw, na na mmoa ahorow a wɔn ho yɛ anika wom. Ná Adam ne Hawa wɔ biribiara a ɛbɛma wɔn asetra ayɛ anigye ne anika, na na wɔwɔ adwuma a abotɔyam wom ne abusua a edi mũ. Yehowa dii kan dɔɔ wɔn, na na anka ɛsɛ sɛ wɔdɔ no bi. Nanso, wɔanyɛ saa. Sɛ́ anka wobefi ɔdɔ mu atie wɔn soro Agya no, wofii pɛsɛmenkominya mu tew ne so atua.—Genesis, ti 2.\n22. Ɔkwan bɛn so na sɛnea Yehowa yɛɛ ade wɔ Eden atuatew no ho no ma ɛdaa adi sɛ ne dɔ yɛ nokware dɔ?\n22 Hwɛ sɛnea ɛbɛyɛ sɛ ɛno yɛɛ Yehowa yaw! Nanso, so saa atuatew yi maa abufuw hyɛɛ ne koma a ɔdɔ wom no ma? Dabi! “Oye, na n’adɔe [anaa, “ne nokware dɔ,” NW ase hɔ asɛm] wɔ hɔ daa.” (Dwom 136:1) Enti, ɔbɔɔ ne tirim ntɛm ara yɛɛ ɔdɔ nsiesiei ahorow a ɔnam so begye Adam ne Hawa asefo biara a wɔpɛ nkwa no. Sɛnea yɛahu no, na Agya no Dɔba no agyede afɔre a ɛma odii yaw kɛse no ka saa nsiesiei ahorow no ho.—1 Yohane 4:10.\n23. Dɛn ne ade biako nti a Yehowa yɛ ‘anigye Nyankopɔn,’ na asɛmmisa a ɛho hia bɛn na yebesusuw ho wɔ ti a edi hɔ no mu?\n23 Yiw, efi mfiase na Yehowa ada ɔdɔ adi akyerɛ adesamma. ‘Wadɔ yɛn kan’ wɔ akwan pii so. Ɔdɔ de biakoyɛ ne anigye ba, enti ɛnyɛ nwonwa sɛ wɔfrɛ Yehowa ‘anigye Nyankopɔn.’ (1 Timoteo 1:11) Nanso, asɛmmisa bi a ɛho hia sɔre. So Yehowa dɔ yɛn sɛ ankorankoro ankasa? Yɛbɛka ho asɛm wɔ ti a edi hɔ no mu.\n^ nky. 11 Wɔtaa de adeyɛ asɛm phi·leʹo, a ɛkyerɛ “sɛ wubenya obi ho anigye, wubenya ne ho anika anaasɛ wobɛpɛ n’asɛm (sɛnea obi tumi te nka wɔ n’adamfo paa anaa ne nua ho) no” di dwuma wɔ Kristofo Hela Kyerɛwnsɛm no mu. Wɔde asɛmfua foforo, stor·geʹ, anaa abusua mu dɔ, dii dwuma wɔ 2 Timoteo 3:3 de kyerɛe sɛ saa ɔdɔ no bɛsa koraa wɔ nna a edi akyiri mu. Wɔmfa eʹros, ɔbarima ne ɔbea nna ho dɔ nni dwuma wɔ Kristofo Hela Kyerɛwnsɛm no mu, ɛwom sɛ wɔka ɔdɔ a ɛte saa ho asɛm wɔ Bible mu de.—Mmebusɛm 5:15-20.\n^ nky. 15 Kyerɛw nsɛm afoforo mu nsɛm reyɛ ayɛ saa. Sɛ nhwɛso no, “Onyankopɔn yɛ hann,” ne “Nyankopɔn yɛ ogya.” (1 Yohane 1:5; Hebrifo 12:29) Nanso, ɛsɛ sɛ yɛte ase sɛ eyinom yɛ kasakoa, efisɛ ɛde Yehowa toto honam fam nneɛma ho. Yehowa te sɛ hann, efisɛ ɔyɛ kronkron, na ɔteɛ. “Esum” biara, anaa efĩ biara nni ne mu. Na yebetumi de no atoto ogya ho esiane ne tumi a ɛsɛe ade a ɔde di dwuma no nti.\nDwom 63:1-11 Ɛsɛ sɛ yebu Yehowa dɔ dɛn, na ahotoso bɛn na saa ɔdɔ no betumi ama yɛanya?\nHosea 11:1-4; 14:4-8 Akwan bɛn so na Yehowa daa ɔdɔ a ɛte sɛ agya de adi kyerɛɛ Israel (anaa, Efraim), a asoɔden bɛn a wɔyɛe mfa ho?\nMateo 5:43-48 Ɔkwan bɛn so na Yehowa da ɔdɔ a ɛte sɛ agya de adi kyerɛ adesamma nyinaa?\nYohane 17:15-26 Ɔkwan bɛn so na mpae a Yesu bɔ maa n’akyidifo no ma yenya awerɛhyem sɛ Yehowa dɔ yɛn?


Akwankyerɛ Kuw No Hyɛ Jehovah Adasefo A Wɔwɔ Russia Nye Ukraine No Nkuran\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Basque Bislama Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Cibemba Croatian Czech Danish Dutch English (Borɔfo) Estonian Ewe (Awona) Finnish French Ga (Nkran Kasa) Georgian German Greek Gujarati Haitian Creole Hiligaynon Hungarian Iloko Indonesian Italian Japanese Kabyle Kannada Kikaonde Kinyarwanda Kirghiz Kirundi Kongo Korean Krio Latvian Lingala Lithuanian Luo Malagasy Malay Malayalam Mfantse Mingrelian Myanmar Nahuatl (Central) Nahuatl (Huasteca) Ndebele (Zimbabwe) Norwegian Oromo Persian Polish Portuguese Portuguese (Portugal) Punjabi Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tahitian Tajiki Tarascan Telugu Tigrinya Tlapanec Tojolabal Totonac Tsonga Turkish Tzeltal Tzotzil Ukrainian Umbundu Valencian Vezo Welsh Xhosa Zapotec (Isthmus) Zulu\nAkwankyerɛ Kuw No Hyɛ Adasefo A Wɔwɔ Russia Nye Ukraine No Nkuran\n“Yɛtsee nkã dɛ wɔada ɔdɔ soronko edzi akyerɛ hɛn!” Dɛm na basia bi a ɔwɔ Ukraine, a otsiee krataa tsitsir bi a Jehovah Adasefo Akwankyerɛ Kuw no munyi Stephen Lett kenkanee no kãe. Ɔbaa yi yɛ Adasefo 165,000 a wotsiee Onua Lett ne kasaa a ɔmae, aber a ɔbɛseraa hɔn man no wɔ May 10 nye 11, 2014 no no mu kor.\nWɔkyerɛɛ Kyerɛwnsɛm mu ɔkasa ahorow nye dɛm krataa tsitsir no ase kɔr kasa ahorow enum mu, na wɔdze faa mframa mu monaa Ahendzi Asa ahorow bɛyɛ 700 a ɔwɔ Ukraine nyinara.\nWɔ dɛm dapɛn ewiei kor no ara no, Mark Sanderson a ɔno so yɛ Akwankyerɛ Kuw no munyi, kenkaan dɛm krataa tsitsir no wɔ dwumadzi bi a wɔyɛɛ maa hɛn nuanom a wɔwɔ Russia no ase. Wɔkyerɛɛ dɛm dwumadzi no ase kɔr kasa bɛyɛ 14 mu, na wɔdze faa mframa mu monaa nyimpa 180,413 a wɔwɔ asafo ahorow 2,500 a ɔwɔ Belarus nye Russia mu no.\nDɛm krataa yi a ofi Akwankyerɛ Kuw no hɔ no, wɔhyɛɛ da kyerɛwee maa asafo ahorow a ɔwɔ Russia nye Ukraine. Onua Sanderson kenkaan no wɔ Russian kasa mu, na iyi kãa edwumayɛbea nkorbata a ɔwɔ Russia no ma ɔkyerɛɛw dɛ: “Ɔkãa enuanom no hɔn akoma paa dɛ Akwankyerɛ Kuw no dwen hɛn so a yɛwɔ dɛm wiadze ne fã yi ho. Hɛn nyinara tsee nkã dɛ gyama Akwankyerɛ Kuw no reyɛ hɛn etuu kɛse bi.”\nNna krataa no ne tsirmpɔw nye dɛ wɔdze bɛkyekye Adasefo a wɔwɔ mbea a amanyɛsɛm mu basasayɛ akɔ do no werɛ, na wɔaahyɛ hɔn dzen. Ɔhyɛɛ enuanom no nkuran dɛ wɔnkɔ do ara nyɛ nyimpa a “wommfi wiadze,” dze nam dɛ worinngyina ɔfã biara wɔ wiadze no amansɛm mu.—John 17:16.\nNtsi, Akwankyerɛ Kuw no hyɛɛ Adasefo no nkuran dɛ wɔnkɔ do nye Jehovah nnya ebusuabɔ pa dze nam mpaabɔ, adzesũa, nye Nyankopɔn Asɛm a wɔbɔdwendwen ho no do. Wɔkaa etsiefo no dɛ ɔmmfa ho nsɔhwɛ biara a wobehyia no, wobotum enya ahotodo wɔ Nyankopɔn n’anohoba a ndaadaa nnyi mu a ɔwɔ Isaiah 54:17 no mu: “Dadze biara a wɔbɔ tsia wo no, ɔrennsaa.”\nNsɛm a Akwankyerɛ Kuw no dze wiee hɔn krataa no nye dɛ: “Yɛdɔ hom nyinara papaapa. Yɛserɛ dɛ, hom nnya awerɛhyɛmu dɛ hom wɔ hɛn adwen mu mber nyina, na yɛdze hom adzeserɛdze to Jehovah enyim ma hom.”\nAber a Jehovah Adasefo edwumayɛbea nkorbata a ɔwɔ Ukraine no rekã nseraa no ho asɛm no, wɔkyerɛɛw dɛ: “Enuanom no enyi sɔɔ mbrɛ Akwankyerɛ Kuw no fi ɔdɔ mu dwen hɔn ho no paa. Nya a yenyaa Enuanom Lett nye Sanderson wɔ Ukraine nye Russia wɔ dapɛn ewiei kor no ara no dzii adanse pefee dɛ koryɛ da Nyankopɔn nkorɔfo ntamu, na ɔkyerɛɛ enuanom no mbrɛ Jehovah nye Jesus dwen hɔn ho. Hɛn nyinara gyee too mu dɛ nseraa yi baa wɔ ber a ɔfata mu, na ɔhyɛ hɛn dzen dɛ yɛnkɔ do nsom Jehovah ɔmmfa ho nsɛndzendzen a yebehyia no.”\nAna wɔdze ɔman no eyiedzi to esian mu?


Bible Mu Nsɛm Yesu Awo Besi Ne Wu - Yehowa Adansefo Intanɛt Dwumadibea\nWɔsomaa ɔbɔfo Gabriel kɔɔ ababaa fɛfɛ bi a wɔfrɛ no Maria nkyɛn. Ɔka kyerɛɛ no sɛ ɔbɛwo ba a obedi hene daa. Wɔwoo abofra yi, a ɔne Yesu, wɔ mmoa adididan mu, faako a nguanhwɛfo kɔsraa no. Akyiri yi nsoromma bi kyerɛɛ mmarima a wofi Apueifam kwan kɔɔ abofra no nkyɛn. Yehu onii a ɔma wohuu saa nsoromma no, ne sɛnea wogyee Yesu fii mmɔden a wɔbɔe sɛ wobekum no no mu.\nAfei, yehu Yesu bere a wadi mfe 12 sɛ ɔne akyerɛkyerɛfo rekasa wɔ asɔrefi hɔ. Mfe dunwɔtwe akyi no wɔbɔɔ no asu, na afei ofii Ahenni ho asɛnka ne kyerɛkyerɛ adwuma a Onyankopɔn somaa no baa asase so sɛ ɔmmɛyɛ no ase. Sɛnea ɛbɛyɛ na aboa no wɔ saa adwuma yi mu no, Yesu paw mmarima 12 yɛɛ wɔn n’asomafo.\nYesu yɛɛ anwonwade pii nso. Ɔde mpataa ne abodoo kakraa bi maa nnipa mpempem ma wodi mẽe. Ɔsaa ayarefo yare na onyan awufo mpo. Na afei yɛte nneɛma pii a ɛbaa Yesu so wɔ n’asetra nna a edi akyiri no mu, ne sɛnea wokum no. Yesu kaa asɛm bɛyɛ mfe abiɛsa ne fã, enti ƆFA 6 ka bere tenten a ɛboro bɛyɛ mfe 34 kakra mu nsɛm.\nYesu wui no, ɛdii mfe ahe ansa na wɔrekyerɛw Nsɛmpa no?


Israel dii nkogu wɔ Ai (1-5)\nYosua mpaebɔ (6-9)\nBɔne na ɛmaa Israel dii nkogu (10-15)\nWɔkyeree Akan na wosiw no abo (16-26)\n7 Nanso Israelfo no anni nokware wɔ nneɛma a wɔkae sɛ wɔnsɛe no no ho, efisɛ Sera ba Sabdi ba Karmi ba Akan+ a ofi Yuda abusuakuw mu no faa nneɛma a wɔkae sɛ wɔnsɛe no no bi.+ Enti Yehowa bo fuw Israelfo no denneennen.+ 2 Na Yosua somaa mmarima fii Yeriko sɛ wɔnkɔ Ai+ a ɛbɛn Bet-Awen wɔ Betel+ apuei fam, na ɔka kyerɛɛ wɔn sɛ: “Munwia mo ho mforo nkɔhwɛ sɛnea asaase no te.” Enti mmarima no wiaa wɔn ho foro kɔhwɛɛ sɛnea Ai te. 3 Bere a wɔsan baa Yosua nkyɛn no, wɔka kyerɛɛ no sɛ: “Enhia sɛ ɔman no nyinaa foro kɔ hɔ. Mmarima bɛyɛ 2,000 anaa 3,000 betumi adi Ai so nkonim. Nhaw ɔman no nyinaa sɛ wɔnkɔ hɔ, efisɛ nkurɔfo a wɔwɔ hɔ no nnɔɔso.” 4 Enti mmarima bɛyɛ 3,000 foro kɔɔ hɔ, nanso woguan fii Ai mmarima no anim.+ 5 Ai mmarima no kunkum wɔn mu 36, na wɔtaa wɔn fii kurow no pon ano kosii Sebarim,* na bere a wɔresian nyinaa, na wɔrekunkum wɔn. Eyi maa nnipa no bɔɔ hu yiye.* 6 Ɛnna Yosua suan n’ataade mu, na ɔde n’anim butuw fam wɔ Yehowa Adaka no anim kosii anwummere, ɔne Israel mpanyimfo no, na wɔde dɔte guu wɔn tirim mpɛn pii. 7 Afei Yosua kae sɛ: “Ao Awurade Tumfo Yehowa, adɛn nti na wode ɔman yi atwa Yordan aba ha sɛ wode yɛn rebɛhyɛ Amorifo nsa ama wɔasɛe yɛn? Yenim a, anka yɛtenaa yɛn baabi wɔ Yordan agya hɔ!* 8 Yehowa, mepa wo kyɛw o, Israel na aguan afi n’atamfo anim* yi. Seesei dɛn bio na menka? 9 Sɛ Kaananfo ne asaase no so nnipa nyinaa te a, wɔbɛba abetwa yɛn ho ahyia, na wɔapopa yɛn din afi asaase so koraa. Dɛn na wobɛyɛ wɔ wo din kɛse no ho?”+ 10 Ɛnna Yehowa ka kyerɛɛ Yosua sɛ: “Sɔre! Adɛn nti na wode w’anim abutuw fam? 11 Israel ayɛ bɔne. Apam a me ne wɔn yɛe a meka kyerɛɛ wɔn sɛ wonni so no, wɔabu so.+ Nneɛma a ɛsɛ sɛ wɔsɛe no no, wɔafa bi;+ wɔawia,+ na wɔayɛ kodɛɛ de akɔka wɔn nneɛma ho.+ 12 Enti Israelfo rentumi nnyina wɔn atamfo anim. Wɔabɛyɛ biribi a ɛfata sɛ wɔsɛe wɔn. Ɛno nti, wɔbɛdan wɔn akyi akyerɛ wɔn atamfo na wɔaguan afi wɔn anim. Merenni mo akyi bio, gye sɛ mosɛe ade a ɛsɛ sɛ mosɛe no no fi mo mu.+ 13 Sɔre na tew ɔman no ho!+ Ka kyerɛ wɔn sɛ, ‘Montew mo ho ɔkyena, na nea Israel Nyankopɔn Yehowa aka ni: “O Israel, biribi wɔ mo mu a ɛsɛ sɛ mosɛe no. Sɛ moanyi ade a ɛsɛ sɛ mosɛe no no amfi mo mu a, morentumi nnyina mo atamfo anim. 14 Ɔkyena anɔpa, mmusuakuw no mmra mmaako mmaako. Abusuakuw a Yehowa beyi no,+ wobegyinagyina mmusua mmusua. Afei abusua a Yehowa beyi no, wobegyinagyina afi afi. Ofi a Yehowa beyi no, emu mmarima nso bɛba mmaako mmaako. 15 Na nea wɔbɛkyere no sɛ ade a ɛsɛ sɛ wɔsɛe no no wɔ ne nkyɛn no, wɔmfa ogya nhyew no,+ ɔno ne nea ɔwɔ nyinaa, efisɛ wabu Yehowa apam so,+ na wayɛ aniwude wɔ Israel.”’” 16 Ade kyee no, Yosua sɔree anɔpatutuutu frɛɛ Israel mmusuakuw no bae mmaako mmaako, na woyii Yuda abusuakuw no. 17 Afei ɔmaa Yuda mmusua no bae mmaako mmaako, na woyii Sera abusua no.+ Na ɔmaa Sera abusua no mu mmarima bae mmaako mmaako, na woyii Sabdi. 18 Awiei koraa no, ɔmaa Sabdi fi mmarima bae mmaako mmaako, na woyii Sera ba Sabdi ba Karmi ba Akan a ofi Yuda abusuakuw mu no.+ 19 Afei Yosua ka kyerɛɛ Akan sɛ: “Me ba, mesrɛ wo, hyɛ Israel Nyankopɔn Yehowa anuonyam na ka wo bɔne kyerɛ no. Mesrɛ wo, ka nea woayɛ kyerɛ me. Mfa nsie me.” 20 Ɛnna Akan ka kyerɛɛ Yosua sɛ: “Nokwasɛm ni, me na mayɛ bɔne atia Israel Nyankopɔn Yehowa, na nea meyɛe ni: 21 Mihuu ataade fɛfɛɛfɛ bi a efi Sinar+ ne dwetɛ nnwetɛbona* 200 ne sika kɔkɔɔ a emu duru yɛ nnwetɛbona 50 wɔ nneɛma no mu, na na m’ani gye ho, enti mefae. Mede asie fam wɔ me ntamadan mu, na sika no hyɛ ase.” 22 Ntɛm ara na Yosua somaa nnipa, na wɔde mmirika kɔɔ ntamadan no mu. Ampa ara, na ɔde ataade no asie ne ntamadan mu, na na sika no hyɛ ase. 23 Enti woyiyii nneɛma no fii ntamadan no mu de brɛɛ Yosua ne Israelfo no nyinaa, na wɔde guu Yehowa anim. 24 Afei Yosua ne Israelfo nyinaa de Sera ba Akan+ ne dwetɛ ne ataade ne sika kɔkɔɔ+ no ne ne mma mmarima ne ne mma mmea ne n’anantwi ne ne mfurum ne ne nguan ne ne ntamadan ne biribiara a ɔwɔ kɔɔ Akor Bon mu.*+ 25 Ɛnna Yosua kae sɛ: “Adɛn nti na wode mmusu* aba yɛn so yi?+ Yehowa de mmusu bɛba wo so nnɛ.” Ɔkaa saa no, Israelfo nyinaa siw no abo,+ na wowiei no, wɔde ogya hyew wɔn.+ Enti wosiw wɔn nyinaa abo. 26 Na wɔsoaa abo guu no so ma ɛyɛɛ siw kɛse, na ɛwɔ hɔ de besi nnɛ. Afei Yehowa bo dwoe.+ Ɛno nti na wɔtoo hɔ din Akor* Bon, na wɔfrɛ hɔ saa de besi nnɛ.\n^ Ɛkyerɛ, “Baabi a Wɔpae Abo.”\n^ Nt., “wɔn koma nanee, na ɛyɛe sɛ nsu.”\n^ Anaa “adan n’akyi akyerɛ n’atamfo.”\n^ Anaa “ɔhaw; amanehunu.”\n^ Ɛkyerɛ, “Mmusu; Amanehunu.”


Wɔde Kae Yesu Kristo: Ade a ɛma ebinom di Buronya\nKENKAN WƆ Afrikaans Albanian Amharic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Korean Lithuanian Malagasy Norwegian Polish Portuguese Romanian Russian Sepedi Serbian Sesotho (Lesotho) Shona Sinhala Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nWɔde Kae Yesu Kristo\n“Monkɔ so nyɛ eyi mfa nkae me.”—LUKA 22:19.\nEbinom ka sɛ Buronya de, Yesu “nti na wodi.” Wodi Buronya de di Yesu awoda.\nBuronya nnwom ne Buronya ho amanne pii wɔ hɔ a, ɛmfa Yesu Kristo ho koraa. Nnipa mpempem pii na wodi afahyɛ no a wonni Yesu mu gyidi. Ebinom mpo nnye nni sɛ watena ase pɛn. Aguadifo de, Buronya nyɛ bere a wɔde kae Yesu, na mmom wɔfa ho tɔn wɔn nneɛma.\n‘Onipa Ba no bae sɛ ɔde ne kra rebɛyɛ agyede de agye nnipa bebree.’ (Marko 10:45) Nsɛm a yɛde fii asɛm yi ase no yɛ Yesu nsɛm. Ɛnyɛ n’awoda na ɔkaa saa nsɛm no, na mmom da a ɔrebewu no. Saa anwummere no, ofii afahyɛ ketewa bi ase a wɔde bɛkae ne wu. Adɛn nti koraa na Yesu ka kyerɛɛ n’akyidifo sɛ wɔnkae ne wu na wanka sɛ wɔnkae n’awoda? Nea enti a ɛte saa ne sɛ Yesu agyede no ama nnipa a wɔbrɛ wɔn ho ase anya hokwan a ɛbɛma wɔanya daa nkwa. Bible ka sɛ: “Bɔne akatua ne owu, na akyɛde a Onyankopɔn de ma ne daa nkwa a ɛnam yɛn Awurade Kristo Yesu so.” (Romafo 6:23) Enti afe biara, sɛ edu da a Yesu Kristo wui no a, n’akyidifo kae no sɛ “wiase agyenkwa,” na wɔnkae no sɛ abofra a wɔawo no foforo.—Yohane 4:42.\n“Kristo mpo huu amane maa mo, na ogyaw mo nhwɛso sɛ munni n’anammɔn akyi pɛɛ.” (1 Petro 2:21) Ná Yesu yɛ onipa a ɔyɛ pɛ na onim nyansa, na sɛ wubetumi ahyɛ no anuonyam na woakae no a, gye sɛ wusuasua no. Afei nso, dwinnwen sɛnea Yesu kyerɛɛ ayamhyehye na onyaa abotare ne akokoduru de yɛɛ adetrenee no ho, na hwehwɛ akwan a wo nso wubetumi de ayɛ adwuma wɔ w’asetena mu.\n“Wiase ahenni ayɛ yɛn Awurade ne ne Kristo no dea, na obedi hene daa daa.” (Adiyisɛm 11:15) Sɛ Yesu Kristo ho adwene ba wo tirim a, kae nea seesei ɔreyɛ. Seesei Yesu redi hene wɔ soro. Onyankopɔn Asɛm hyɛɛ Yesu ho nkɔm sɛ: “Ɔde atɛntrenee bebu ahiafo atɛn na ɔde trenee ayi asase so ahobrɛasefo ntɛn.” (Yesaia 11:4) Abofra a wɔawo no foforo ntumi nyɛ saa nneɛma no, gye sɛ Ɔhene a ɔwɔ tumi na obetumi ayɛ saa.\nBuronya Mu Ahosɛpɛw No—Wɔde Kae Yesu Kristo


Atoyerɛnkyɛm—Nea Wobɛyɛ De Agye Wo Ho ne Afoforo\n“Topae bi a egyigye paa tow maa anka mereyɛ abɔ fam. Yehuu sɛ wusiw fi ntokuru bi mu reba, na ogya tɔɔ yɛn ɔfese a ɛyɛ abansoro tenteenten no mu.”—Joshua.\nAsasewosow, mframa gyampantrudu, topae a nsɛmmɔnedifo tow, sukuufo a wɔtotow tuo bɔ wɔn. Weinom yɛ nsɛm a yɛtaa te wɔ kaseɛbɔ mu paa. Nokwasɛm ne sɛ, ɛsono sɛ worekenkan atoyerɛnkyɛm ho ade, ɛnna ɛsono sɛ ebi ato wo. Sɛ atoyerɛnkyɛm si na wubetumi anya wo ti adidi mu a, ɛnde dɛn na ɛsɛ sɛ woyɛ ansa na asi, bere a asi, ne bere a asi awie no?\nANSA NA EBESI—SIESIE WO HO!\nATOYERƐNKYƐM betumi ato obiara. Sɛ wubetumi anya wo ti adidi mu a, nea ehia paa ne sɛ wubedi kan asiesie wo ho. Dɛn na wobɛyɛ de asiesie wo ho?\nSiesie w’adwene. Ɛsɛ sɛ wugye tom sɛ atoyerɛnkyɛm si. Sɛ esi nso a, ebetumi aka wo ne w’adɔfo. Sɛ esi wie a, worentumi nsiesie wo ho, efisɛ na aka akyi dodo.\nHu atoyerɛnkyɛm ahorow a ebetumi asi wɔ wo mpɔtam. Hwehwɛ mmeae a wubetumi aguan akɔ. Baabi a wo fie wɔ ne sɛnea wɔasi fie no, hwɛ sɛ atoyerɛnkyɛm si a ɛrempira wo anaa. Biribiara a ebetumi ama ogya atɔ hɔ no, yi fi hɔ. Fa afiri bi bɔ wo fie, na sɛ ogya rebɛtɔ hɔ a ayɛ dede. Afei anyɛ yiye koraa no, afe biara, sesa afiri no batere.\nPɛ nneɛma bi gu hɔ a sɛ biribi si mpofirim a wubehia. Hu sɛ, sɛ atoyerɛnkyɛm si a, anyinam ahoɔden betumi agyae adwumayɛ, nsu betumi atwa, ebia wo fon renyɛ adwuma, na worennya kar nso mfa. Sɛ wowɔ kar a, hwɛ sɛ bere nyinaa pɛtro a ɛwom no bedu tank ne fã. Afei ɛsɛ sɛ wunya aduan, nsu, ne bag bi a nneɛma kakra wom, na sɛ biribi si mpofirim a, womaa so ara na woresen.—Hwɛ adaka a wɔato din “ Wowɔ Nea Wubehia?”\nSɛ wubetumi anya wo ti adidi mu a, nea ehia paa ne sɛ wubedi kan asiesie wo ho\nNya fon nɔma ahorow a wubetumi afrɛ. Wei betumi ayɛ wo nnamfo a wɔbɛn wo anaa wɔwɔ akyiri.\nMompɛ baabi a mubeguan akɔ, na munhu sɛnea mobɛkɔ hɔ. Hu pon a wubetumi aguan afa mu ntɛm bere a atoyerɛnkyɛm asi. Sɛ wo mma wɔ sukuu nso a, ma wonhu nea wobetumi ayɛ bere a atoyerɛnkyɛm asi. Ɛsɛ sɛ abusua no hu baabi a wɔn nyinaa betumi aguan akɔ. Wei betumi ayɛ sukuu anaa nhomakorabea bi. Ɛsɛ sɛ munya beae baako wɔ mo mpɔtam ne baako nso wɔ akyiri baabi. Nnwumakuw a wɔboa wɔ atoyerɛnkyɛm bere mu kyerɛ sɛ, ɛwom ara a ɛsɛ sɛ abusua no nantew kɔ mmeae a ɛtete saa.\nYɛ w’adwene sɛ wobɛboa afoforo. Boa nkwakoraa, mmerewa, ne wɔn a wɔadi dɛm nso.\nBERE A ASI—YƐ W’ADE NTƐM\nJoshua a yɛadi kan aka ne ho asɛm no kaa sɛ: “Bere a ogya tɔɔ ɔdan no mu no, nnipa no bebree ammɔ hu, enti wɔtwentwɛn wɔn nan ase. Ebinom dii kan dum wɔn kɔmputa, ɛnna afoforo nso buu nsu guu wɔn toa mu. Ɔbarima bi kaa sɛ: ‘Ɛbɛyɛ a anka yɛntwɛn kakra ɛ.’” Ɛwom sɛ nkurɔfo twentwɛn wɔn nan ase deɛ, nanso Joshua teɛɛm sɛ: “Ɛsɛ sɛ yefi ha seesei ara!” Ɛbaa saa no, n’adwumamfo no sesaa wɔn adwene, na wodii n’akyi fii abansoro no so sii fam. Joshua kɔɔ so teɛteɛɛm sɛ: “Sɛ obiara bɔ fam a, ma ne so na toa so kɔ w’anim. Yɛn nyinaa bedu!”\nBere a ogya atɔ baabi. Da fam na yɛ ntɛm fa baabi a ɛbɛn wo paa pue. Sɛ wusiw wɔ dan no mu a, ɛbɛyɛ den sɛ wubehu ade. Nnipa a wowu wɔ ogya mu no, wɔn mu bebree wɔ hɔ a ɛyɛ wusiw a wɔhome no na ekum wɔn. Gya biribiara hɔ. Woka akyi anibu kakraa bi mpo a, wubetumi ahwere wo nkwa.\nBere a asasewosow bi asi. Sɛ akongua, ɔpon, anaa mpa bi a ɛyɛ den wɔ hɔ a, kɔhyɛ ase. Anaasɛ ɔfasu a ɛwɔ dan no mu a mfɛnsere nni ho no, kɔkotow ho. Hwɛ kwan sɛ asasewosow no akyi no, asasewosow nketenkete bedi akyi aba. Enti yɛ ntɛm pue fi dan biara mu, na mmɛn dan biara ho. Ebia wɔn a wɔrebegye nnipa a atoyerɛnkyɛm ato wɔn no remmedu ntɛm. Enti sɛ wubetumi agye obi a, bɔ mmɔden yɛ saa.\nƐpo mu asasewosow (tsunami). Sɛ ɛpo nsu twe kɔ akyiri mpofirim a, yɛ ntɛm guan kɔ bepɔw bi so. Hu sɛ ɛbɛsan apuw aba, na ebebu afa so.\nBere a ahum kɛse anaa mframa gyampantrudu atu. Yɛ ntɛm kɔhyɛ baabi a mframa no renka wo.\nBere a nsuyiri bi asi. Ɔdan biara a nsu akɔ mu no, pue fi mu. Nnantew nsu biara mu, na mfa kar nso mfa mu. Sɛ nsu yiri a, etumi fa bɔla, na nneɛma bi nso wom a ebetumi apira wo. Ebi ne nneɛma a abubu, amena bi a ɛso da hɔ, ne elɛtrik nhama a atetew.\nSo wunim? Sɛ nsu retene, na emu dɔ bɛyɛ mita 0.6 a, ebetumi apia kar akɔ. Nea enti a nnipa bebree wu wɔ nsuyiri mu ne sɛ, wɔde wɔn kar fa nsu a ayiri no mu.\nSɛ ɔman no mu mpanyimfo ka sɛ mumfi hɔ a, fi hɔ ntɛm ara! Ma wo nnamfo ne w’abusuafo nhu baabi a wowɔ, ɛnyɛ saa a, wɔde wɔn nkwa bɛto asiane mu akɔhwehwɛ wo.\nSɛ ɔman no mu mpanyimfo ka sɛ mumfi hɔ a, fi hɔ ntɛm ara!\nSo wunim? Sɛ atoyerɛnkyɛm si a, ebia text message bɛyɛ papa asen sɛ wobɛfrɛ wɔ fon so.\nSɛ ɔman no mu mpanyimfo ka sɛ obiara nhyɛ ne dan mu anaa ɔdan bi mu a, hyɛ hɔ dinn. Ebia na obi abue mframa bi a awuduru wom so wɔ abɔnten, anaa mmoawammoawa bi a ɛma yare wɔ abɔnten, anaasɛ wɔatow nuklea topae bi. Sɛ ɛba saa a, hyɛ dan mu, dum biribiara a ɛtwe mframa fi abɔnten, na toto mpomma ne pon no nyinaa mu sɛnea ɛbɛyɛ a abɔnten mframa biara remma dan no mu. Ɛyɛ a tie kaseɛbɔ wɔ TV ne radio so. Hyɛ dan mu kosi sɛ ɔman no mu mpanyimfo bɛbɔ dawuru sɛ ɔhaw no to atwa.\nBERE A ASI AWIE—BƆ WO HO BAN!\nSɛ wubetumi abɔ wo ho ban afi yare ne biribiara a ebetumi apira wo ho a, hwɛ nea edidi so yi:\nWo ne wo nnamfo ntena sɛ ɛbɛyɛ yiye a, sen sɛ wobɛtena baabi a wɔde ama wɔn a atoyerɛnkyɛm ato wɔn no.\nBaabi a wote no, ma hɔ ntew.\nFa w’ankasa nneɛma bi bɔ wo ho ban bere a woresiesie baabi a wowɔ no. Sɛ ɛbɛyɛ yiye a, hyɛ gloves, mpaboa a ɛremma wumpira, ɛkyɛ a ɛbɛbɔ wo ho ban, ne biribi a wode bɛkata wo hwene na mfuturu ankɔ wo mu. Hwɛ yiye wɔ elɛtrik ahama ne nnyansramma ho.\nNea na woyɛ da biara no, kɔ so yɛ no saa ara. Ɛsɛ sɛ wo mma hu sɛ wo ho mpopo, na wunsuro. Wo ne wo mma nsua sukuu ade, munni agorɔ, na mommɔ mu nsua Bible. Awerɛhosɛm a efii nea esii no mu bae no, sɛ wɔbɔ ho dawuru a, mmfa w’adwene nkɔ so. Afei nso, mmfa wo dadwen ne wo haw nteetee w’abusuafo. Gye mmoa tom, na wo nso boa afoforo.\nSɛ atoyerɛnkyɛm no si wie a, nea na woyɛ da biara no, kɔ so yɛ no saa ara\nGye tom sɛ wobɛhwere wo nneɛma bi. Aban ne nnwumakuw ahorow a wɔboa wɔ atoyerɛnkyɛm bere mu no, wɔhwɛ sɛ wɔbɛma nkurɔfo anya nea wohia na ama wɔatumi atena nkwa mu. Ɛnyɛ sɛ wɔde nea woahwere biara bɛma wo. Sɛ yɛbɛkɔ so atena ase a, yehia nsu pa, aduan, ntade, ne baabi pa a yɛbɛda.—1 Timoteo 6:7, 8.\nHwɛ kwan sɛ wobɛbotow, na pɛ mmoa. Mpɛn pii no, sɛ atoyerɛnkyɛm si a, wo koma tu. Ɛno akyi no, na woabotow. Nea wubehu no bi ne adwinnwen, awerɛhow, wo bo fuw ntɛmntɛm, wudwen a ensi so, wuntumi nyɛ adwuma yiye, na wotaa da. Wo ne wo nnamfo a wɔdwene wo ho mmɔ nkɔmmɔ.\nJoshua nyaa ne ti didii mu bere a ogya tɔɔ n’adwumam no, nanso n’adwumamfo no pii hweree wɔn nkwa. Ɔmaa Kristofo mpanyimfo ne adwenemyare ho nnuruyɛfo boaa no. Joshua kaa sɛ: “Wɔhyɛɛ me nkuran sɛ, awerɛhow a meredi no kyerɛ sɛ me ho retɔ me afi tebea a mekɔɔ mu no mu, na ɛrenkyɛ ne nyinaa to betwa. Abosome mmiɛnsa akyi, me haw no so tewee. Ɔhaw nketenkete bi deɛ, ɛkyɛe kakra ansa.”\nSɛ atoyerɛnkyɛm si a, ɛmma yensusuw nneɛma ho yiye. Ɛno nti, nkurɔfo di mfomso bɔ Onyankopɔn sobo. Joshua di yaw sɛ ebinom ahwere wɔn nkwa na ɔno deɛ wanya ne ti adidi mu. Saa na nkurɔfo pii te nka. Joshua kaa sɛ: “Ɛyɛ a meda so ara dwen ho sɛ, ebia anka metumi agye nnipa pii nkwa asen nea migyee no. Migye di sɛ ɛrenkyɛ Onyankopɔn besiesie nneɛma wɔ asase so, na ama bɔne nyinaa agyae. Wei kyekye me werɛ paa. Saa bere yi deɛ, ade kye me biara a, m’ani sɔ. Meyɛ nea metumi biara nso de bɔ nkwa a mewɔ no ho ban.”—Adiyisɛm 21:4, 5. *\n^ nky. 33 Nea enti a Onyankopɔn ama kwan ma amanehunu rekɔ so, ne ɛbɔ a wahyɛ afa daakye ho no, wopɛ sɛ wuhu ho nsɛm pii a, hwɛ nhoma a yɛato din, Dɛn na Yebetumi Asua Afi Bible Mu? Wubetumi atwe bi wɔ www.jw.org/tw.\nWOWƆ NEA WUBEHIA?\nNnwumakuw a wɔboa wɔ atoyerɛnkyɛm bere mu ka sɛ, ɛsɛ sɛ mmusua pɛ nneɛma bi gu hɔ a wobehia wɔ atoyerɛnkyɛm bere mu. Afe biara, ɛsɛ sɛ mmusua no hwɛ nneɛma no mu hwɛ sɛ ehia sɛ wɔyɛ mu nsakrae anaa. Ɛwom, baabi a wowɔ ne wo nsɛm tebea na ɛbɛkyerɛ nea wubehia. Enti nnwumakuw a wɔboa wɔ atoyerɛnkyɛm bere mu wɔ wo mpɔtam hɔ no, bisa wɔn nea ɛbɛyɛ papa sɛ wunya gu hɔ.\nWɔkyerɛ sɛ, ne papa mu ne sɛ, anyɛ yiye koraa no nipa baako biara benya nsu galɔn mmiɛnsa (lita 11) asi hɔ. Afei ɛsɛ sɛ onya aduan a ɛnsɛe, na enhia sɛ wɔnoa ansa na wɔadi nso si hɔ. Ɛsɛ sɛ ɛyɛ aduan a ɛbɛso wo nnansa.\nBio nso, mmusua bi wɔ bag a nneɛma wom, na sɛ biribi si a, wɔmaa so ara na wɔresen. Nneɛma a ɛwɔ bag no mu no, ebi na edidi so yi: *\nKuntu, ntade a yɛhyɛ a awɔw renne yɛn, ne mpaboa a ɛremma yempira\nTɔɔkye kanea, radio a ɛfa batere anaa nea yɛde yɛn nsa waen\nAdaka a nnuru kakra wom, ne abɛn a yɛbɛbɔ de ahwehwɛ mmoa\nNkyɛnsee a yebedidi mu, ade a yɛde bue konko so, key holder a sekan ketewaa bi ne nneɛma foforo hyehyɛm, ne mankyes a nsu ka no a ɛrensɛe\nAde a yɛde kata yɛn hwene a mfuturu renkɔ yɛn mu, sɔletape a nsu ka no a ɛrensɛe, ne rɔba a yɛde bɛkata yɛn ho\nBrɔhye a yɛde twitwiw yɛn sẽ, samina, mpopaho, ne krataa a yɛde kɔ tiafi\nNneɛma a wɔde hwɛ mmofra, nkwakoraa ne mmerewa anaa wɔn a wɔadi dɛm\nAdaka a nsu ka no a ɛrensɛe; nea ɛsɛ sɛ wode gu mu ne nnuru a wubehia, nkrataa a nnuru a wɔakyerɛw ama wo wɔ so, ne nkrataa afoforo a ɛho hia wo\nHwɛ sɛ wowɔ nea edidi so yi: telefon nɔma ahorow a wubetumi afrɛ, ne mmeae ahorow a wubetumi aguan akɔ. Afei, nya baabi a wowɔ no ho map\nATM cards, ne sika\nWo dan safoa ne wo kar safoa\nKrataa, pɛnsere, nhoma ahorow, ne nneɛma a mmofra de bedi agorɔ\n^ nky. 40 Ɛnyɛ nneɛma a yɛaka ho asɛm wɔ ha no nyinaa na wubehia wɔ baabi a wowɔ no. Ebi nso wɔ hɔ a, ɛremfa wo ho. Nneɛma bi nso wɔ hɔ a yɛanka, nanso ebia ɛsɛ sɛ wode ka ho.


Yesu Agyede No—“Adekyɛde a Ɛyɛ Pɛ” a Efi Agya no Nkyɛn | Adesua\nKENKAN WƆ Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Akyɛde pa ne adekyɛde a ɛyɛ pɛ biara fi . . . Agya no nkyɛn.”—YAK. 1:17.\nNNWOM: 148, 109\nDWUMA BƐN NA AGYEDE NO DI . . .\nma Yehowa din ho tew?\nwɔ Onyankopɔn Ahenni nniso no ase?\nma Onyankopɔn atirimpɔw ba mu?\n1. Nhyira bɛn na agyede no a wɔde mae no betumi ama yɛanya?\nYESU KRISTO agyede afɔre no ma yetumi nya nhyira bebree. Agyede afɔre no a wɔde mae no abue kwan ama Adam mma a wɔdɔ trenee nyinaa sɛ daakye wobetumi abɛyɛ Onyankopɔn abusua no mufo. Afei nso, agyede no betumi ama yɛatena ase daa wɔ anigye mu. Nanso, ɛnyɛ dwuma a Kristo agyede no di ara ne sɛ ɛbɛma adesamma asoɔmmerɛwfo anya daakye a anigye wom kɛkɛ. Yehowa trenee a Yesu kuraa mu pintinn na ofii ne pɛ mu wui no siesiee asɛm bi a ɛho hia a ɛfa ɔsorofo ne asase sofo nyinaa ho.—Heb. 1:8, 9.\n2. (a) Nsɛm a ɛho hia a ɛfa ɔsorofo ne asase sofo nyinaa ho bɛn na ɛwɔ Yesu mpaebɔ no mu? (Hwɛ mfonini a ɛwɔ adesua yi mfiase no.) (b) Dɛn na yebesusuw ho wɔ adesua yi mu?\n2 Aka bɛyɛ mfe mmienu ama Yesu awu na ɔde ne nkwa ama sɛ agyede afɔre no, ɔkyerɛɛ n’asuafo no sɛ wɔmmɔ mpae sɛ: “Yɛn Agya a wowɔ soro, wo din ho ntew. W’ahenni mmra. W’apɛde nyɛ hɔ wɔ asase so te sɛ ɔsoro.” (Mat. 6:9, 10) Momma yensusuw sɛnea agyede no bɛma Onyankopɔn din ho atew, sɛnea ɛfa Onyankopɔn Ahenni nniso no ho, ne sɛnea ɛbɛma Onyankopɔn atirimpɔw abam no ho. Sɛ yɛyɛ saa a, ɛbɛma anisɔ a yɛwɔ ma agyede no ayɛ kɛse paa.\n3. Dɛn na Yehowa din no ma yehu fa ne ho? Dɛn na Satan yɛe de guu saa din kronkron no ho fĩ?\n3 Mpae a Yesu kyerɛɛ n’asuafo no mu no, adesrɛ a ɔde dii kan ne sɛ Onyankopɔn din ho ntew. Yehowa din no ma yehu onii kõ a ɔyɛ. Ɛma yehu sɛ Yehowa ne Otumfoɔ pumpuni no, ɔyɛ onuonyamfo, na ne kronkronyɛ nni ano. Bere foforo bi a Yesu bɔɔ mpae no, ɔfrɛɛ Yehowa sɛ “Agya Kronkron.” (Yoh. 17:11) Esiane sɛ Yehowa yɛ kronkron nti, ne gyinapɛn ne ne mmara nyinaa nso yɛ kronkron. Nanso wei nyinaa akyi no, Satan nam anifere kwan so kae wɔ Eden turom sɛ Onyankopɔn nni hokwan sɛ ɔma nnipa gyinapɛn a ɛsɛ sɛ wɔhwɛ so bɔ wɔn bra. Satan twaa atoro too Yehowa so de guu Onyankopɔn din kronkron no ho fĩ.—Gen. 3:1-5.\n4. Dɛn na Yesu yɛe de tew Onyankopɔn din ho?\n4 Yesu de, na Yehowa din no da ne koma so paa. (Yoh. 17:25, 26) Yesu tew Onyankopɔn din no ho. (Kenkan Dwom 40:8-10.) Bere a Yesu wɔ asase so no, ɔbɔɔ ne bra yiye paa. Ɔkwan a Yesu faa so bɔɔ ne bra no ma ɛdaa adi sɛ ɛfata na ɛteɛ sɛ Yehowa bɛma abɔfo ne nnipa gyinapɛn a wɔde bɛbɔ wɔn bra. Ɛwom sɛ Satan ma wokum Yesu yayaayaw de, nanso Yesu dii ne soro Agya no nokware kosii ase. Nokware a Yesu dii no ma ɛdaa adi sɛ, onipa a ɔyɛ pɛ betumi ayɛ osetie ama Onyankopɔn na ɔde Onyankopɔn gyinapɛn a ɛteɛ no abɔ ne bra bere nyinaa.\n5. Yɛbɛyɛ dɛn aboa ama Onyankopɔn din ho atew?\n5 Dɛn na yɛbɛyɛ de akyerɛ sɛ Yehowa din no da yɛn koma so? Yɛde yɛn abrabɔ na ɛbɛkyerɛ. Yehowa hwɛ kwan sɛ yɛbɛyɛ kronkron. (Kenkan 1 Petro 1:15, 16.) Wei kyerɛ sɛ, ɛsɛ sɛ yɛsom Yehowa nkutoo na yefi yɛn koma nyinaa mu yɛ osetie ma no. Sɛ wɔde ɔtaa ba yɛn so mpo a, yɛyɛ nea yebetumi biara sɛ yɛde Yehowa nnyinasosɛm ne ne mmara a ɛteɛ no bɛbɔ yɛn bra. Sɛ yɛyɛ adetrenee a, ɛma yɛn kanea hyerɛn, na ɛhyɛ Yehowa din anuonyam. (Mat. 5:14-16) Yɛbɔ yɛn bra sɛ nnipa a wɔyɛ kronkron, na ɛma obiara hu sɛ Yehowa mmara yɛ papa. Ɛsan ma ɛda adi sɛ, sobo a Satan bɔɔ Yehowa no yɛ atoro. Esiane sɛ bɔne wɔ yɛn ho nti, yɛn nyinaa di mfomso. Sɛ ɛba saa a, yefi yɛn komam nu yɛn ho, na yɛtwe yɛn ho fi biribiara a egu Yehowa din ho fĩ no ho.—Dw. 79:9.\n6. Ɛwom sɛ yɛtɔ sin, nanso Yehowa tumi bu yɛn treneefo. Adɛn ntia?\n6 Yehowa de wɔn a wonya Kristo afɔre no mu gyidi no bɔne kyɛ wɔn. Wɔn a wohyira wɔn ho so ma Yehowa no, ogye wɔn tom sɛ n’asomfo. Yehowa bu Kristofo a wɔasra wɔn no bem sɛ ne mma, na Kristofo a wɔka “nguan foforo” no ho no, obu wɔn bem sɛ ne nnamfo. (Yoh. 10:16; Rom. 5:1, 2; Yak. 2:21-25) Enti ɛnnɛ mpo, agyede no ma yɛn Agya Yehowa tumi bu yɛn treneefo, na ɛma yetumi tew ne din ho.\n7. Nhyira bɛn na agyede no bɛma yɛanya wɔ Ahenni nniso no ase?\n7 Adesrɛ a edi hɔ a Yesu de too Onyankopɔn anim wɔ mpaebɔ a ɔkyerɛɛ n’asuafo no mu ne sɛ: “W’ahenni mmra.” Agyede no fa Onyankopɔn Ahenni no ho sɛn? Agyede no abue kwan ama wɔapaw nnipa 144,000 sɛ wɔne Kristo nkodi ade sɛ ahene na wɔnsom sɛ asɔfo wɔ soro. (Adi. 5:9, 10; 14:1) Yesu ne ne mfɛfo adedifo no na wɔbom yɛ Onyankopɔn Ahenni no. Wɔbɛma adesamma asoɔmmerɛwfo anya agyede no so mfaso mfirihyia apem. Asase bɛdan paradise. Nnipa anokwafo nyinaa bɛyɛ pɛ a sintɔ biara nni wɔn ho, na afei Onyankopɔn abusua no fã a ɛwɔ soro ne nea ɛwɔ asase so no nyinaa bɛbom ayɛ baako. (Adi. 5:13; 20:6) Yesu bɛpɛtɛw ɔwɔ no ti na wayi ɔhaw a Satan atuatew no de aba amansan yi mu nyinaa afi hɔ korakora.—Gen. 3:15.\n8. (a) Dɛn na Yesu yɛe de boaa n’asuafo no ma wohui sɛ Onyankopɔn Ahenni no ho hia? (b) Ɛnnɛ, dɛn na yɛbɛyɛ de akyerɛ sɛ yɛtaa Ahenni no akyi?\n8 Bere a Yesu wɔ asase so no, ɔboaa n’asuafo no ma wohui sɛ Onyankopɔn Ahenni no ho hia. Yesu asubɔ akyi pɛɛ na ofii ase kaa “Onyankopɔn ahenni ho asɛmpa” no wɔ mmeae pii. (Luka 4:43) Asɛm a etwa to a Yesu ka kyerɛɛ n’asuafo ansa na ɔrekɔ soro ne sɛ, wɔnyɛ n’adansefo nkɔpem “asase ano nohoa.” (Aso. 1:6-8) Ahenni ho asɛmpaka adwuma no na na ɛbɛma asase so nnipa nyinaa anya hokwan asua agyede no ho ade na wɔabɛyɛ Onyankopɔn Ahenni no manfo. Ɛnnɛ, nea yɛyɛ de kyerɛ sɛ yɛtaa Ahenni no akyi ne sɛ yɛbɛboa Kristo nuanom a wɔwɔ asase so no ama wɔadi ahyɛde a wɔde ama wɔn sɛ wɔnka Ahenni ho asɛmpa no wɔ wiase nyinaa no so.—Mat. 24:14; 25:40.\n“W’APƐDE NYƐ HƆ”\n9. Adɛn nti na yebetumi anya ahotoso sɛ Yehowa bɛma nea wabɔ ne tirim sɛ ɔbɛyɛ ama adesamma no abam?\n9 Asɛm a edi hɔ a Yesu kae wɔ mpae a ɔkyerɛɛ n’asuafo no mu ne sɛ: “W’apɛde nyɛ hɔ.” Dɛn na na Yesu rekyerɛ? Esiane sɛ Yehowa ne Ɔbɔadeɛ no nti, sɛ ɔka sɛ biribi nyɛ hɔ a, ɔkwan biara so ɛbɛyɛ hɔ. (Yes. 55:11) Yehowa remma Satan atuatew no nsɛe nea wabɔ ne tirim sɛ ɔbɛyɛ ama adesamma no. Efi mfiase no, na Yehowa apɛde ne sɛ Adam ne Hawa mma a wɔyɛ pɛ bɛhyɛ asase so mã. (Gen. 1:28) Sɛ Adam ne Hawa anwo ansa na wɔrewu a, anka Onyankopɔn atirimpɔw a ɛne sɛ Adam ne Hawa asefo bɛhyɛ asase so mã no remma mu. Enti bere a Adam ne Hawa yɛɛ bɔne akyi no, Yehowa maa kwan ma wɔwoo mma. Onyankopɔn nam agyede no so abue kwan ama wɔn a wonya agyede no mu gyidi nyinaa sɛ wobetumi abɛyɛ pɛ a sintɔ biara nni wɔn ho, na wɔatena ase daa. Yehowa dɔ nnipa, na ne pɛ ne sɛ nnipa asoɔmmerɛwfo benya asetena pa a na ɔpɛ sɛ wonya no.\n10. Ɛbɛyɛ dɛn na nnipa a wɔawuwu anya agyede no so mfaso?\n10 Nnipa ɔpepepem pii a wɔannya hokwan ansua Yehowa ho ade na wɔansom no ansa na wɔrewu no nso ɛ? Agyede no abue owusɔre ho kwan. Yɛn soro Agya a ɔdɔ yɛn no benyan awufo aba nkwa mu bio na wama wɔanya hokwan asua n’atirimpɔw ho ade na wɔanya hokwan atena ase daa. (Aso. 24:15) Yehowa mpɛ sɛ nnipa wu, na mmom ɔpɛ sɛ wonya nkwa. Yehowa ne nkwa Nsuti no, enti Yehowa bɛyɛ obiara a obenyan no aba nkwa mu no Agya. (Dw. 36:9) Wei nti, ɛfata paa sɛ Yesu kyerɛɛ yɛn sɛ, sɛ yɛrebɔ mpae a yɛnka sɛ: “Yɛn Agya a wowɔ soro.” (Mat. 6:9) Yehowa ama Yesu adwuma titiriw wɔ awufo a wobenyan wɔn no mu. (Yoh. 6:40, 44) Yesu ne “owusɔre ne nkwa,” na ɔbɛyɛ saa adwuma no wɔ Paradise.—Yoh. 11:25.\n11. Dɛn ne Onyankopɔn apɛde ma “nnipakuw kɛse” no?\n11 Yesu kae sɛ: “Obiara a ɔyɛ nea Onyankopɔn pɛ no, ɔno ne me nuabarima ne me nuabea ne me maame.” Ɛno ma yehu sɛ ɛnyɛ nnipa kakraa bi a wɔyɛ atitiriw pɛ na Yehowa bɛda ayamye adi akyerɛ wɔn. (Mar. 3:35) Onyankopɔn apɛde ne sɛ “nnipakuw kɛse” a wɔn dodow nni ano a wofi amanaman ne mmusuakuw ne kasa nyinaa mu bɛba abɛyɛ n’asomfo. Wɔn a wonya Kristo agyede no mu gyidi na wɔyɛ Onyankopɔn apɛde no betumi aka wɔn a wɔteɛm yi ho. Wɔteɛm sɛ: “Yɛn nkwagye fi yɛn Nyankopɔn a ɔte ahengua no so ne Oguammaa no hɔ.”—Adi. 7:9, 10.\n12. Dɛn na ɛwɔ mpae a Yesu kyerɛɛ n’asuafo no mu a ɛma yehu atirimpɔw a Yehowa wɔ ma adesamma asoɔmmerɛwfo no?\n12 Sɛ yɛhwɛ adesrɛ a ɛwɔ mpae a Yesu kyerɛɛ n’asuafo no mu a, ɛma yehu atirimpɔw a Yehowa wɔ ma adesamma a wɔyɛ osetie. Yɛpɛ sɛ yɛde mpae no mu nsɛm yɛ adwuma, na yɛyɛ nea yebetumi biara sɛ yɛbɛtew Yehowa din ho, anaasɛ yebebu ne din sɛ ɛyɛ kronkron. (Yes. 8:13) Yesu din no nkyerɛase ne “Yehowa Ne Nkwagye,” na nkwagye a agyede no ma yenya no de nidi ne anuonyam brɛ Yehowa din. Onyankopɔn Ahenni no de agyede no so mfaso bedi dwuma de aboa adesamma asoɔmmerɛwfo. Nokwasɛm ne sɛ, mpae a Yesu kyerɛɛ n’asuafo no ma yenya awerɛhyem sɛ, biribiara nni hɔ a ebetumi asiw Onyankopɔn apɛde kwan.—Dw. 135:6; Yes. 46:9, 10.\nKYERƐ AGYEDE NO HO ANISƆ\n13. Sɛ yɛbɔ asu a, ɛkyerɛ sɛn?\n13 Ɔkwan titiriw bi wɔ hɔ a yebetumi afa so akyerɛ sɛ yɛn ani sɔ agyede no. Ɛne sɛ yebegyina agyede no mu gyidi a yɛanya so ahyira yɛn ho so ama Yehowa na yɛabɔ asu. Sɛ yɛbɔ asu a, ɛma ɛda adi sɛ “yɛyɛ Yehowa dea.” (Rom. 14:8) Asubɔ yɛ adesrɛ a yɛde to Onyankopɔn anim de pɛ ahonim pa. (1 Pet. 3:21) Yehowa tie saa abisade no, na ɔde Kristo afɔre a etumi hohoro bɔne no yɛ yɛn ho adwuma. Yegye di paa sɛ nea Yehowa ahyɛ ho bɔ nyinaa, ɔbɛyɛ ama yɛn.—Rom. 8:32.\nDɛn na yɛbɛyɛ de akyerɛ sɛ yɛn ani sɔ agyede no? (Hwɛ nkyekyɛm 13, 14)\n14. Adɛn nti na Yehowa ama yɛn ahyɛde sɛ yɛnnɔ yɛn yɔnko?\n14 Dɛn bio na yɛbɛyɛ de akyerɛ sɛ yɛn ani sɔ agyede no? Biribiara a Yehowa yɛ no, ɔdɔ na ɛka no ma ɔyɛ. Enti ɔpɛ sɛ n’asomfo nyinaa da ɔdɔ adi wɔ biribiara a wɔyɛ mu. (1 Yoh. 4:8-11) Sɛ yɛdɔ yɛn yɔnko a, ɛkyerɛ sɛ yɛpɛ sɛ yɛyɛ “[yɛn] Agya a ɔwɔ soro no mma.” (Mat. 5:43-48) Ahyɛde a ɛne sɛ yɛnnɔ Yehowa no ne ahyɛde a ɛsen biara, na nea edi hɔ ne nea ɛka sɛ yɛnnɔ yɛn yɔnko sɛ yɛn ho no. (Mat. 22:37-40) Ade titiriw baako a yɛyɛ de kyerɛ sɛ yɛdɔ yɛn yɔnko ne sɛ yebetie ahyɛde a ɛne sɛ yɛnka Onyankopɔn Ahenni ho asɛmpa no. Sɛ yɛdɔ yɛn yɔnko nnipa a, na yɛreda Onyankopɔn anuonyam adi. Nokwasɛm ne sɛ, sɛ yetie ahyɛde a ɛne sɛ yɛnnɔ afoforo, titiriw yɛn nuanom no a, na ɔdɔ a yɛwɔ ma Onyankopɔn no ‘awie pɛyɛ wɔ yɛn mu.’—1 Yoh. 4:12, 20.\nAGYEDE NO MA YENYA “AHOSAN MMERE” FI YEHOWA NKYƐN\n15. (a) Nhyira bɛn na yenya fi Yehowa hɔ nnɛ? (b) Nhyira bɛn na ɛda hɔ retwɛn yɛn?\n15 Sɛ yenya agyede no mu gyidi a, ɛma Yehowa tumi de yɛn bɔne kyɛ yɛn koraa. Onyankopɔn Asɛm no ma yɛn awerɛhyem sɛ wobetumi ‘apopa yɛn bɔne.’ (Kenkan Asomafo Nnwuma 3:19-21.) Sɛnea yɛasusuw ho dedaw no, agyede no na Yehowa nam so gye n’asomfo a wɔde honhom asra wɔn no yɛ ne mma. (Rom. 8:15-17) Yɛn a yɛyɛ “nguan foforo” no de, ɛte sɛ nea Yehowa ahyehyɛ tumi krataa bi ato hɔ wɔ yɛn din mu. Saa krataa no bɛma watumi agye yɛn ayɛ ne mma. Bere a yɛabɛyɛ pɛ a sintɔ biara nni yɛn ho, na yɛadi nkonim wɔ sɔhwɛ a etwa no mu no, sɛ yɛbɛka a, Yehowa ani begye sɛ ɔde ne nsa bɛhyɛ saa tumi krataa no ase de agye yɛn ayɛ ne mma a ɔdɔ wɔn wɔ asase so. (Rom. 8:20, 21; Adi. 20:7-9) Ɔdɔ a Yehowa wɔ ma ne mma a wɔsom bo no to rentwa da. Mfaso a agyede no de bɛba no bɛtena hɔ daa. (Heb. 9:12) Akyɛde yi som bo paa, na ɛbɛkɔ so asom bo daa. Onipa anaa tumi biara nni hɔ a ebetumi agye saa akyɛde no afi yɛn nsam.\n16. Ɔkwan bɛn so na agyede no ma yenya ahofadi koraa?\n16 Wɔn a wofi wɔn komam nu wɔn ho wɔ wɔn bɔne ho no bɛba abɛyɛ Yehowa abusua no mufo daakye. Biribiara nni hɔ a Ɔbonsam betumi ayɛ de asiw wɔn kwan. Yesu baa asase so bewui “prɛko.” Enti Yehowa atua agyede no korakora. (Heb. 9:24-26) Owu afobu a Adam de baa adesamma so no, agyede no ayi afi hɔ koraa. Kristo afɔre no nti, yɛanya ahofadi afi Satan wiase yi nkoasom mu, na owu ho hu biara nhyɛ yɛn so bio.—Heb. 2:14, 15.\n17. Ɔdɔ a Yehowa wɔ ma yɛn no ma wote nka sɛn?\n17 Onyankopɔn bɔhyɛ nyinaa bɛbam ɔkwan biara so. Sɛnea abɔde mu mmara a Yehowa ahyehyɛ nni yɛn huammɔ da no, saa ara na Yehowa nso renni yɛn huammɔ da. Yehowa nsakra. (Mal. 3:6) Ɛnyɛ nkwa nko na Yehowa de akyɛ yɛn, na mmom wama yɛn nneɛma pii a ɛsen saa. Wada ne dɔ adi akyerɛ yɛn. Bible ka sɛ: “Yɛn ankasa abehu, na yɛagye ɔdɔ a Onyankopɔn wɔ ma yɛn no adi. Onyankopɔn ne dɔ.” (1 Yoh. 4:16) Asase nyinaa bɛdan paradise fɛfɛɛfɛ, na wɔn a wɔwɔ asase so besuasua Onyankopɔn na wɔadodɔ wɔn ho. Ɛmmra sɛ yɛne Onyankopɔn asomfo anokwafo a wɔwɔ soro no bɛbom aka sɛ: “Nhyira ne anuonyam ne nyansa ne aseda ne nidi ne tumi ne ahoɔden nka yɛn Nyankopɔn daa daa. Amen.”—Adi. 7:12.


Yohane 20 | Intanɛt So Bible| Wiase Foforɔ Nkyerɛaseɛ\n20 Nnawɔtwe no da a edi kan no,+ Maria Magdalene kɔɔ ɔda no so ntɛm bere a esum da so wom, na ohui sɛ wɔayi ɔbo no afi ɔda no ano dedaw.+ 2 Ɛnna ɔde mmirika kɔɔ Simon Petro ne osuani foforo+ a Awurade pɛ n’asɛm no nkyɛn kɔka kyerɛɛ wɔn sɛ: “Wɔayi Awurade afi ɔda no mu,+ na yennim baabi a wɔde no akɔto.” 3 Afei Petro+ ne osuani foforo no fii adi de wɔn ani kyerɛɛ ɔda no so. 4 Wɔn baanu no soo mmirika mu; nanso osuani biako no de mmirika a emu yɛ den dii Petro anim, na oduu ɔda no ho kan. 5 Na ɔbɔɔ ne mu ase hwɛɛ mu no, ohuu nwera no sɛ egu hɔ,+ nanso wankɔ mu. 6 Simon Petro nso dii n’akyi bae, na ɔkɔɔ ɔda no mu. Na ohuu nwera no sɛ egu hɔ,+ 7 ne afei ntama a wɔde bɔɔ ne ti no sɛ wɔabobɔw agu nkyɛn baabi a ɛnka nwera no ho. 8 Afei osuani a oduu ɔda no ho kan no nso kɔɔ mu, na ohui na ogye dii. 9 Saa bere no na wɔntee kyerɛwsɛm no ase sɛ etwa sɛ onyan fi awufo mu.+ 10 Enti asuafo no san kɔɔ wɔn afie mu. 11 Maria de, na ɔda so ara gyina ɔda no nkyɛn baabi a ɔresu. Afei bere a ɔresu no, ɔbɔɔ ne mu ase hwɛɛ ɔda no mu, 12 na ohuu abɔfo+ baanu a wɔhyehyɛ ntade fitaa sɛ obiako te baabi a na Yesu amu no da no atifi na obiako nso te anafo. 13 Ɛnna wɔka kyerɛɛ no sɛ: “Ɔbea, adɛn na woresu?” Ɔka kyerɛɛ wɔn sɛ: “Wɔafa me Wura kɔ, na minnim baabi a wɔde no akɔto.” 14 Ɔkaa saa no, ɔdan ne ho hwɛɛ n’akyi, na ohui sɛ Yesu gyina hɔ, nanso na onnim sɛ ɛyɛ Yesu.+ 15 Yesu ka kyerɛɛ no sɛ: “Ɔbea, adɛn na woresu? Hena na worehwehwɛ no?”+ Ɔno de, na osusuw sɛ ɛyɛ turom hɔ hwɛfo, enti ɔka kyerɛɛ no sɛ: “Owura, sɛ wo na woafa no afi ha a, kyerɛ me baabi a wode no akɔto na menkɔfa no nkɔ.” 16 Yesu ka kyerɛɛ no sɛ: “Maria!”+ Na ɔdan ne ho ka kyerɛɛ no Hebri mu sɛ: “Rabuni!” + (a ase ne “Ɔkyerɛkyerɛfo!”) 17 Yesu ka kyerɛɛ no sɛ: “Gyaa me mu, na minnya nkɔɔ Agya no hɔ. Mmom si kwan so kɔ me nuanom+ nkyɛn kɔka kyerɛ wɔn sɛ, ‘Merekɔ m’Agya+ ne mo Agya ne me Nyankopɔn+ ne mo Nyankopɔn no+ nkyɛn.’” 18 Maria Magdalene bɛkaa nea asi kyerɛɛ asuafo no sɛ: “Mahu Awurade!” na ɔka kyerɛɛ wɔn sɛ waka eyinom nyinaa akyerɛ no.+ 19 Afei eduu saa da no anwummere, a ɛyɛ nnawɔtwe no da a edi kan no,+ ɛwom sɛ na Yudafo no ho suro+ nti wɔatoto apon mu wɔ baabi a na asuafo no wɔ de, nanso Yesu bae+ begyinaa wɔn mfinimfini ka kyerɛɛ wɔn sɛ: “Asomdwoe nka mo.”+ 20 Na ɔkaa saa no, ɔde ne nsam ne ne mfem kyerɛɛ wɔn.+ Afei asuafo no dii ahurusi+ sɛ wɔahu Awurade. 21 Ɛnna Yesu san ka kyerɛɛ wɔn sɛ: “Asomdwoe nka mo. Sɛnea Agya no asoma me no,+ me nso meresoma mo.”+ 22 Ɔkaa saa no, ohuw mframa guu wɔn so ka kyerɛɛ wɔn sɛ: “Munnye honhom kronkron.+ 23 Obiara a mode ne bɔne befiri no no,+ wɔde befiri no; obiara a mobɛma ne de atena hɔ no, wɔbɛma atena hɔ.”+ 24 Nanso bere a Yesu bae no, na Toma,+ dumien no mu biako a wɔfrɛ no Ata no, nka wɔn ho. 25 Enti asuafo nkae no ka kyerɛɛ no sɛ: “Yɛahu Awurade!” Nanso ɔka kyerɛɛ wɔn sɛ: “Sɛ manhu nnadewa no ananmu wɔ ne nsam, na mamfa me nsateaa anka nnadewa no ananmu na mamfa me nsa anka ne mfem a,+ merennye nni da.”+ 26 Ne nnawɔtwe akyi no, na asuafo no wɔ ɔdan mu bio, na na Toma ka wɔn ho. Ɛwom sɛ na wɔatoto apon no mu de, nanso Yesu baa mu begyinaa wɔn mfinimfini kae sɛ: “Asomdwoe nka mo.”+ 27 Afei ɔka kyerɛɛ Toma sɛ: “Fa wo nsateaa ka ha, na hwɛ me nsam na fa wo nsa+ ka me mfem, na gyae akyinnyegye na gye di.” 28 Toma bua see no sɛ: “M’Awurade ne me Nyankopɔn!”+ 29 Yesu ka kyerɛɛ no sɛ: “Woahu me nti na afei woagye adi? Anigye ne wɔn a wonhu nanso wogye di.”+ 30 Nokwasɛm ni, Yesu yɛɛ nsɛnkyerɛnne foforo bebree wɔ asuafo no anim a wɔankyerɛw wɔ nhoma yi mu.+ 31 Nanso wɔakyerɛw eyinom ato hɔ+ na moagye adi sɛ Yesu ne Kristo, Onyankopɔn Ba no, na esiane sɛ mugye di+ nti monam ne din so anya nkwa.


Numeri 33 | Intanɛt So Bible| Wiase Foforɔ Nkyerɛaseɛ\n33 Eyi ne Israelfo akwantu ho nsɛm, bere a Mose ne Aaron+ dii wɔn asafodɔm+ anim fii Egypt asase so+ no. 2 Mose yɛɛ mmeae a wɔsoɛe no nyinaa ho kyerɛwtohɔ sɛnea Yehowa hyɛe no. Sɛnea wɔn akwantu no kɔe ni:+ 3 Ɔsram a edi kan no da a ɛto so dunum+ no, wotu fii Ramese.+ Eyi kyerɛ sɛ da a wodii twam+ no, ade kyee ara na Israelfo de ahosɛpɛw fii Egyptfo nyinaa anim kɔe.+ 4 Saa bere yi nyinaa na Egyptfo ani abere resie wɔn mmakan+ a Yehowa kunkum wɔn no. Na wɔn anyame nso, Yehowa buu wɔn atɛn.+ 5 Enti Israelfo tu fii Ramese+ kɔsoɛɛ Sukot.+ 6 Na wotu fii Sukot kɔɔ Etarm,+ wɔ sare no ano. 7 Wofi Etarm no, wɔdan wɔn ho de wɔn ani kyerɛɛ Pihahirot+ a ɛwɔ Baal-Sefon+ anim no, na wɔkɔtenaa Migdol+ nkyɛn baabi. 8 Akyiri yi, wotu fii Pihahirot kɔfaa po no mfinimfini+ kɔɔ sare so,+ na wotwaa kwan nnansa faa Etarm+ sare so kɔsoɛɛ Mara.+ 9 Afei wofi Mara baa Elim.+ Na asuti dumien ne mmedua aduɔson wɔ Elim, enti wɔsoɛɛ hɔ. 10 Akyiri yi, wotu fii Elim kɔtenaa Po Kɔkɔɔ no ho. 11 Afei wofi Po Kɔkɔɔ no ho kɔɔ Sin sare so.+ 12 Bere a wofii Sin sare so no, wɔkɔɔ Dofka. 13 Akyiri yi, wofi Dofka kɔɔ Alus. 14 Wotu fii Alus kɔɔ Refidim.+ Nanso na nsu nni hɔ a nnipa no bɛnom. 15 Afei wofi Refidim kɔɔ Sinai sare so.+ 16 Bere bi akyi no, wofii Sinai sare so kɔɔ Kibrot-Hatawa.+ 17 Wotu fii Kibrot-Hatawa kɔɔ Haserot.+ 18 Bere a wofii Haserot no, wɔkɔɔ Ritma. 19 Afei wofi Ritma bɛsoɛɛ Rimon-Peres. 20 Wotu fii Rimon-Peres kɔɔ Libna. 21 Akyiri yi, wofi Libna kɔɔ Risa. 22 Wotu fii Risa kɔɔ Kehelata. 23 Afei wofi Kehelata kɔɔ Bepɔw Sefa so. 24 Akyiri yi, wofi Bepɔw Sefa so kɔsoɛɛ+ Harada. 25 Wofi Harada kɔɔ Makelot. 26 Afei wotu+ fii Makelot kɔɔ Tahat. 27 Bere bi akyi no, wofii Tahat kɔɔ Tera. 28 Wotu fii Tera kɔɔ Mitka. 29 Akyiri yi, wofi Mitka kɔɔ Hasmona. 30 Wofi Hasmona kɔɔ Moserot. 31 Afei wotu fii Moserot kɔɔ Bene-Yaakan.+ 32 Wofi Bene-Yaakan nso kɔɔ Hor-Hagidgad. 33 Na wotu fii Hor-Hagidgad kɔɔ Yotbata.+ 34 Wofi Yotbata kɔɔ Abrona. 35 Afei wotu fii Abrona kɔɔ Esion-Geber.+ 36 Wofi Esion-Geber kɔɔ Kades wɔ Sina sare so.+ 37 Akyiri yi, wofi Kades kɔɔ Bepɔw Hor+ so wɔ Edom hye so. 38 Afei ɔsɔfo Aaron kɔɔ Bepɔw Hor so, sɛnea Yehowa hyɛe no, na owui wɔ hɔ. Eyi yɛ bere a Israelfo fii Egypt asase so no afe a ɛto so aduanan, ɔsram a ɛto so anum no da a edi kan.+ 39 Bere a Aaron wui wɔ Bepɔw Hor so no, na wadi mfe ɔha aduonu abiɛsa. 40 Saa bere no, na Arad+ hene a ɔyɛ Kanaanni te Negeb+ wɔ Kanaan asase so, na ɔtee sɛ Israelfo no reba. 41 Afei wofi Bepɔw Hor+ so kɔɔ Salmona. 42 Wotu fii Salmona kɔɔ Punon. 43 Akyiri yi, wofi Punon kɔɔ Obot.+ 44 Afei wofi Obot kɔɔ Ye-Abarim wɔ Moab+ hye so. 45 Na wofi Ayim kɔɔ Dibon-Gad.+ 46 Akyiri yi, wotu fii Dibon-Gad kɔɔ Almon-Diblataim. 47 Na wofi Almon-Diblataim+ kɔɔ Abarim+ mmepɔw so wɔ Nebo+ anim. 48 Afei wofi Abarim mmepɔw so kɔɔ Moab sare so,+ baabi a ɛbɛn Yordan wɔ Yeriko no. 49 Na wɔtenaa Moab sare so wɔ Yordan ho, fi Bet-Yesimot+ kosi Abel-Sitim.+ 50 Afei Yehowa ne Mose kasae wɔ Moab sare so, baabi a ɛbɛn Yordan wɔ Yeriko no.+ Na ɔka kyerɛɛ no sɛ: 51 “Ka kyerɛ Israelfo sɛ, ‘Morebetwa Yordan akɔ Kanaan asase so.+ 52 Mompam nnipa a wɔtete asase no so nyinaa mfi hɔ, na monsɛe wɔn abo ahoni+ ne dade ahoni+ ne wɔn sorɔnsorɔmmea nyinaa.+ 53 Momfa asase no ntena so, efisɛ mede ama mo sɛ mo agyapade.+ 54 Mommɔ ntonto+ nkyɛ asase no mma mmusua mmusua+ no. Momma wɔn a wɔdɔɔso no nnya kɛse, na wɔn a wosua no, montew wɔn de so.+ Nea ntonto no bɛkyerɛ no, ɛno na ɛbɛyɛ abusua biara de.+ Munnye asase no sɛnea mo agyanom abusuakuw te.+ 55 “‘Na sɛ moampam wɔn a wɔtete asase no so+ nyinaa a, ɛnde wɔn a wɔbɛka hɔ no bɛyɛ sɛ duaa bi a ɛwowɔ mo ani ne nsɔe bi a ɛhyɛ mo honam mu, na wɔbɛhaw mo wɔ asase a mobɛtena so no so.+ 56 Sɛ ɛba saa a, nea mabɔ me tirim sɛ mɛyɛ wɔn no, mede bɛba mo so.’”+


John 10 NIV – Yohane 10 ASCB | Biblica\nJohn 10 NIV – Yohane 10 ASCB\nOdwanhwɛfoɔ Pa No\n1“Mereka nokorɛ akyerɛ mo, onipa biara a ɔmfa nnwammuo ɛkwan ano na ɔforo kɔ mu no yɛ owifoɔ. 2Onipa a ɔfa ɛkwan ano kɔ mu no ne odwanhwɛfoɔ no. 3Ɛpono no anohwɛfoɔ no bue ɛpono no ma no, na sɛ ɔfrɛ nnwan no nso a, wɔte ne nne ma ɔde wɔn firi adi. 4Sɛ ɔde wɔn firi adi a, ɔdi nnwan no anim na nnwan no nso di nʼakyi, ɛfiri sɛ, wɔte ne nne. 5Wɔrenni onipa foforɔ biara akyi. Na sɛ ɔfrɛ wɔn a, wɔremma, ɛfiri sɛ, wɔnte ne nne.” 6Yesu buu wɔn saa bɛ yi nanso nnipa no ante no ase.\n7Yesu ka kyerɛɛ wɔn bio sɛ, “Mereka nokorɛ akyerɛ mo sɛ, mene nnwammuo no ano ɛpono no. 8Wɔn a wɔdii mʼanim kane no yɛ awifoɔ ne adwotwafoɔ, ɛno enti, nnwan no ante wɔn nne, anni wɔn akyi. 9Mene ɛpono no. Obiara a ɔnam me so bɛwura mu no bɛnya nkwa; wɔbɛwura mu asane afiri adi na wɔbɛnya adidibea. 10Owifoɔ ba a, ɔbɛwia anaasɛ ɔbɛdi awu anaasɛ ɔbɛsɛe adeɛ. Me deɛ, maba, sɛdeɛ ɛbɛyɛ a mobɛnya nkwa a ɛho nni asɛm biara.\n11“Mene odwanhwɛfoɔ pa no. Odwanhwɛfoɔ pa no ne obi a ɔtumi de ne nkwa to hɔ ma ne nnwan. 12Obi a wɔabɔ no paa sɛ ɔnhwɛ nnwan so no nyɛ nnwan no wura ɛno enti, sɛ ɔhunu sɛ pataku reba a, ɔdwane gya nnwan no hɔ, na pataku no to hyɛ nnwan no so ma wɔbɔ pete. 13Ɔpaani no dwane ɛfiri sɛ, wɔabɔ no paa, na nnwan no yiedie mfa ne ho.\n14“Mene odwanhwɛfoɔ pa no. Menim me nnwan na me nnwan nso nim me, 15sɛdeɛ Agya no nim me na me nso menim Agya no. Masiesie me ho nso sɛ mɛwu ama nnwan no. 16Nnwan afoforɔ bi wɔ hɔ a wɔyɛ me dea nanso wɔnnya mmɛkaa saa nnwankuo yi ho. Ɛsɛ sɛ mede wɔn nso bɛka saa nnwankuo yi ho. Wɔbɛtie me nne na wɔbɛyɛ nnwankuo baako a odwanhwɛfoɔ baako pɛ na ɔhwɛ wɔn so. 17Agya no dɔ me ɛfiri sɛ, masiesie me ho sɛ mede me nkwa bɛto hɔ sɛdeɛ ɛbɛyɛ a daakye me nsa bɛka bio. 18Obiara rentumi nnye me nkwa mfiri me nsam. Me ara me pɛ mu na mede bɛma. Mewɔ tumi sɛ mede ma na mewɔ tumi nso sɛ mesane gye bio. Yei ne deɛ mʼAgya ahyɛ me sɛ menyɛ no.”\n19Asɛm a Yesu kaeɛ no enti, ɛmaa mpaapaemu baa Yudafoɔ no mu. 20Wɔn mu pii kaa sɛ, “Ɔwɔ honhommɔne! Nʼadwene mu ka no! Adɛn enti na motie no?”\n21Afoforɔ nso kaa sɛ, “Onipa a ɔwɔ honhommɔne rentumi nkasa sei! Ɛbɛyɛ dɛn na obi a ɔwɔ honhommɔne bɛtumi ama onifirani ahunu adeɛ?”\nYudafoɔ Nnye Yesu Nni\n22Awɔberɛ bi mu a Asɔredandwira duruu wɔ Yerusalem no, 23Yesu kɔpasee asɔredan no mu baabi a wɔfrɛ no Salomo Abrannaa no so hɔ. 24Yudafoɔ no bɛtwaa ne ho hyiaeɛ kaa sɛ, “Wobɛma yɛatwɛn akɔsi da bɛn? Sɛ wone Kristo no a, pae mu ka kyerɛ yɛn.”\n25Yesu ka kyerɛɛ wɔn sɛ, “Maka akyerɛ mo dada, nanso monnnye me nni. Me nnwuma a menam mʼAgya tumi mu yɛ no di me ho adanseɛ, 26nanso monnnye nni, ɛfiri sɛ, monnyɛ me nnwan. 27Me nnwan te me nne, me nso menim wɔn na wɔdi mʼakyi. 28Mema wɔn nkwa a ɛnni awieeɛ a wɔrenwu da, na obi rentumi nnye wɔn mfiri me nsam. 29MʼAgya a ɔde wɔn maa me no wɔ tumi sene obiara, na obiara rentumi nnye wɔn mfiri me nsam. 30Me ne Agya no yɛ baako.”\n31Yudafoɔ no sane tasee aboɔ sɛ anka wɔde rebɛsi no. 32Yesu ka kyerɛɛ wɔn sɛ, “Mayɛ nnwuma pa pii a Agya no de hyɛɛ me nsa sɛ menyɛ no ama moahunu, na emu deɛ ɛwɔ he ho enti na mopɛ sɛ mosi me aboɔ yi?”\n33Yudafoɔ no buaa no sɛ, “Ɛnyɛ wo nnwuma pa bi a woayɛ no enti na yɛpɛ sɛ yɛsi wo aboɔ, na mmom, wʼabususɛm a wokaeɛ no enti. Woyɛ onipa dasani nso woyɛ wo ho sɛ Onyankopɔn!”\n34Yesu buaa wɔn sɛ, “Wɔatwerɛ wɔ mo ara ankasa mo mmara mu sɛ, Onyankopɔn kaa sɛ, ‘Moyɛ anyame.’ 35Ɛno enti, sɛ Onyankopɔn nam anyamesɛm a ɛyɛ nokorɛ so frɛ wɔn a Onyankopɔn asɛm baa wɔn nkyɛn no sɛ ‘anyame’ a, 36ɛyɛ dɛn na sɛ deɛ Agya no somaa no baa ewiase no ka sɛ, mene Onyankopɔn Ba no a mose waka abususɛm? 37Sɛ menyɛ nnwuma a mʼAgya pɛ sɛ meyɛ no deɛ a, ɛnneɛ monnnye me nni. 38Nanso, sɛ meyɛ mʼAgya no nnwuma na sɛ monnye me nni mpo a, monnye nnwuma no nni sɛdeɛ ɛbɛyɛ a, mobɛgye adi sɛ Agya no wɔ me mu na me nso mewɔ ne mu.” 39Nkurɔfoɔ no pɛɛ sɛ wɔkyere no bio, nanso wɔantumi.\n40Yesu sane tware kɔɔ Yordan agya wɔ faako a Yohane bɔ asu no kɔtenaa hɔ. 41Nnipa bebree kɔɔ ne nkyɛn. Wɔn mu dodoɔ no ara kaa sɛ, “Yohane anyɛ anwanwadeɛ, nanso biribiara a ɔka faa saa ɔbarima yi ho no yɛ nokorɛ.” 42Nnipa a wɔwɔ hɔ no mu bebree gyee no diiɛ.\nASCB : Yohane 10


2 Samuel 10 | Intanɛt So Bible| Wiase Foforɔ Nkyerɛaseɛ\n10 Akyiri yi, ɛbae sɛ Ammonfo+ hene wui, na ne ba Hanun bedii n’ade.+ 2 Ɛnna Dawid kae sɛ: “Mɛyɛ Nahas ba Hanun adɔe, sɛnea ne papa yɛɛ me adɔe no.”+ Enti Dawid somaa ne nkoa+ sɛ wɔnkɔkyekye ne werɛ, ne papa wu no ho, na Dawid nkoa no kɔɔ Ammonfo asase so. 3 Ɛnna Ammon mpanyimfo bisaa wɔn wura Hanun sɛ: “Wugye di sɛ Dawid pɛ sɛ odi wo papa ni w’anim nti na wasoma sɛ wɔmmɛkyekye wo werɛ yi? Wunnye nni sɛ Dawid rebɛhwehwɛ kurow yi mu de apɛ ɔkwan+ a ɔbɛfa so adan abutuw nti na wasoma ne nkoa aba wo nkyɛn yi?”+ 4 Enti Hanun kyeree Dawid nkoa no yii wɔn bogyesɛ+ fã, na otwitwaa wɔn ntade so besii wɔn to, na ɔma wɔkɔe.+ 5 Ɛnna nkurɔfo kɔka kyerɛɛ Dawid. Ɛhɔ ara na ɔsoma kohyiaa mmarima no efisɛ na wɔagu wɔn anim ase pɔtɔɔ; na ɔhene kae sɛ: “Montena Yeriko+ nkosi sɛ mo bogyesɛ befuw kuhaa ansa na moasan aba.” 6 Akyiri yi, Ammonfo no hui sɛ wɔn ho abɔn+ Dawid. Ɛno nti Ammonfo no soma kɔbɔɔ Siriafo a wɔwɔ Bet-Rehob+ ne Siriafo a wɔwɔ Soba+ paa, mmarima a wɔnam fam mpem aduonu, ne Maaka+ hene nnipa apem ne Istob mmarima mpem dumien. 7 Dawid tee no, ɔmaa Yoab ne nnɔmmarima+ no ne asraafo nkae no nyinaa kɔɔ hɔ. 8 Na Ammonfo kotwaa ɔko mpasua wɔ kurotia, na Siriafo a wɔwɔ Soba ne Rehob+ ne Istob ne Maaka no kogyinagyinaa petee mu.+ 9 Bere a Yoab hui sɛ dɔm no bi wɔ n’anim ne n’akyi nyinaa no, ntɛm ara na ɔpaw Israel mmarima akantinka+ no bi kɔɔ mpasua so kohyiaa Siriafo no. 10 Na ɔde dɔm a aka no maa ne nua Abisai+ sɛ wontwa ɔko mpasua nkohyia Ammonfo+ no. 11 Na ɔkae sɛ: “Sɛ Siriafo no ahoɔden boro me so a, bra begye me; na sɛ Ammonfo nso ahoɔden boro wo so a, me nso mɛba abegye wo.+ 12 Yɛ den, na yɛmfa akokoduru+ nni mma yɛn man ne yɛn Nyankopɔn nkurow,+ na Yehowa de, nea eye n’ani so na ɔbɛyɛ.”+ 13 Ɛnna Yoab ne ne dɔm no kɔɔ wɔn anim kohyiaa Siriafo no wɔ ɔko no mu, na woguan n’anim.+ 14 Ammonfo no hui sɛ Siriafo aguan, enti wɔn nso woguan fii Abisai anim, na wɔsan kɔɔ kurow no mu.+ Eyi akyi no, Yoab gyaee Ammonfo no akyidi na ɔsan kɔɔ Yerusalem.+ 15 Bere a Siriafo no hui sɛ wɔadi nkogu wɔ Israel anim no, wɔboaboaa wɔn ano hyiae. 16 Na Hadadeser+ soma kɔfaa Siriafo a wɔwɔ asubɔnten kɛse+ no ho no baa Helam, na Hadadeser sahene Sobak+ na odii wɔn anim. 17 Asɛm no duu Dawid asom ara pɛ, ɔboaboaa Israel nyinaa ano kotwaa Yordan kɔɔ Helam. Siriafo twaa mpasua kohyiaa Dawid, na wɔne no koe.+ 18 Nanso Siriafo no guan+ fii Israel anim, na Dawid kunkum Siriafo ahanson a wɔtete nteaseɛnam+ mu ne apɔnkɔsotefo mpem aduanan, na ɔsahene Sobak nso, ɔbɔɔ no ma owui wɔ hɔ.+ 19 Bere a ahene+ a wɔyɛ Hadadeser nkoa no nyinaa hui sɛ wɔadi nkogu wɔ Israel anim+ no, ɛhɔ ara na wɔne Israel yɛɛ asomdwoe apam, na wɔsom wɔn,+ na Siriafo suroe sɛ wɔbɛko agye Ammonfo bio.+


Daniel 3 | Intanɛt So Bible| Wiase Foforɔ Nkyerɛaseɛ\n3 Ɔhene Nebukadnesar yɛɛ sika honi+ bi a ne tenten yɛ basafa aduosia, na ne tɛtrɛtɛ yɛ basafa asia, na ɔde sii Dura asasetaw so wɔ Babilon mantam no mu.+ 2 Na Ɔhene Nebukadnesar somae sɛ wɔnkɔfrɛfrɛ amantam asoafo, atitiriw+ ne amradofo, afotufo, afotosanfo, atemmufo, polisifo mpanyimfo,+ ne amantam no so ahwɛfo nyinaa, na wɔmmra guabɔ+ a ɔhene Nebukadnesar de rehyira ne honi so no ase. 3 Ɛnna wɔkɔfrɛfrɛɛ amantam asoafo,+ atitiriw ne amradofo, afotufo, afotosanfo, atemmufo, polisifo mpanyimfo, ne amantam no so ahwɛfo nyinaa behyiae sɛ wɔrebehyira ohoni a ɔhene Nebukadnesar de asi hɔ no so, na wobegyinagyinaa ohoni a Nebukadnesar de asi hɔ no anim. 4 Na ɛsɛn+ bi teɛɛm denneennen sɛ: “Mo, nkurɔfo, aman ne kasa horow,+ wɔka kyerɛ mo sɛ, 5 sɛ mote abɛn, odurugya, sambuka sanku, sankuwa, sanku, atɛntɛbɛn ne nnwonto nneɛma horow nyinaa nnyigyei a,+ mummutubutuw fam nsom sika honi a Ɔhene Nebukadnesar de asi hɔ no. 6 Na obiara a ɔremmutuw fam nsom+ no no, dɔn no ara mu,+ wɔde no bɛto fononoo a ogya refram mu no mu.”+ 7 Ɛno nti, bere a aman no nyinaa tee abɛn, odurugya, sambuka sanku, sankuwa, sanku, ne nnwonto nneɛma horow nyinaa nnyigyei no ara pɛ, aman,+ nkurɔfo ne kasa horow no nyinaa butubutuw fam som sika honi a Ɔhene Nebukadnesar de asi hɔ no. 8 Saa bere no ara mu, Kaldeafo bi baa ɔhene nkyɛn bɛtotoo Yudafo+ no ano. 9 Wɔbɛka kyerɛɛ Ɔhene Nebukadnesar sɛ: “O ɔhene, nya nkwa daa.+ 10 Wo ɔhene, wo na woahyɛ mmara sɛ onipa biara a ɔbɛte abɛn, odurugya, sambuka sanku, sankuwa, sanku, atɛntɛbɛn ne nnwonto nneɛma horow nyinaa nnyigyei no,+ ommutuw fam nsom sika honi no, 11 na nea wammutuw fam ansom no no, wɔde no bɛto fononoo a ogya refram mu+ no mu. 12 Yudafo bi wɔ hɔ a wode wɔn asisi hɔ sɛ wɔnhwɛ Babilon amantam so,+ Sadrak, Mesak ne Abednego; ɔhene, saa mmarima yi mmu wo; wɔnsom w’anyame, na sika honi a wode asi hɔ no nso, wɔnsom no.”+ 13 Ɛnna Nebukadnesar de abufuw ne anibere+ kae sɛ wɔnkɔfa Sadrak, Mesak ne Abednego+ mmra. Enti wɔkɔfaa mmarima yi baa ɔhene anim. 14 Na Nebukadnesar bisaa wɔn sɛ: “Sadrak, Mesak ne Abednego, ɛyɛ ampa sɛ muse morensom m’anyame,+ na sika honi a mede asi hɔ no nso, morensom no?+ 15 Afei de, sɛ moasiesie mo ho sɛ bere a mobɛte abɛn, odurugya, sambuka sanku, sankuwa, sanku, atɛntɛbɛn ne nnwonto nneɛma horow nyinaa nnyigyei no,+ mubebutuw fam asom ohoni a mayɛ no a, eye. Na sɛ moansom no a, dɔn no ara mu, wɔde mo begu fononoo a ogya refram mu no mu. Na onyame bɛn na obetumi agye mo afi me nsam?”+ 16 Ɛnna Sadrak, Mesak ne Abednego buaa ɔhene sɛ: “O Nebukadnesar, enhia sɛ yebebua wo eyi ho asɛm bi.+ 17 Sɛ ɛba saa a, yɛn Nyankopɔn a yɛsom no no betumi agye yɛn. Obeyi yɛn afi fononoo a ogya refram mu no mu, na obegye yɛn afi wo, ɔhene nsam.+ 18 Na sɛ amma saa mpo a, ɔhene, yɛpɛ sɛ wuhu sɛ ɛnyɛ w’anyame na yɛbɛsom wɔn, na sika honi a wode asi hɔ no nso, yɛrensom no.”+ 19 Ɛnna Nebukadnesar bo fuw Sadrak, Mesak ne Abednego, na n’anim tebea sakrae. Na ɔkae sɛ wɔmma fononoo no nnɔ mpɛn ason nkyɛn sɛnea daa ɛdɔ no. 20 Na ɔhyɛɛ mmarima ahoɔdenfo+ bi a wɔka n’asraafodɔm ho sɛ wɔnkyekyere Sadrak, Mesak ne Abednego nkɔtow wɔn ngu fononoo a ogya refram mu no mu.+ 21 Ɛnna wɔkyekyeree mmarima yi, wɔn ntwontwo, wɔn ntade ne wɔn abotiri ne wɔn ntama mu, na wɔtow wɔn guu fononoo a ogya refram mu no mu. 22 Esiane sɛ na ɔhene asɛm no mu yɛ den, na fononoo no adɔ aboro so nti, mmarima a wɔde Sadrak, Mesak ne Abednego kɔe no, ogyaframa no kunkum wɔn. 23 Na mmarima baasa yi, Sadrak, Mesak ne Abednego a wɔakyekyere wɔn no hwehwee fononoo a ogya refram mu no mu.+ 24 Ɛnna ɔhene Nebukadnesar koma tui, na ɔyɛɛ ntɛm sɔree. Na obisaa n’ahemfie mpanyimfo no sɛ: “Ɛnyɛ mmarima baasa na yɛkyekyeree wɔn tow wɔn guu ogya+ no mu?” Wobuaa ɔhene sɛ: “Ɛyɛ ampa, ɔhene.” 25 Ɔno nso kae sɛ: “Hwɛ! Mihu mmarima baanan a wɔasan wɔn sɛ wɔnenam ogya no mu, na wɔn ho ntɔɔ kyima, na nea ɔto so anan no hwɛbea te sɛ anyame+ ba bi.” 26 Ɛnna Nebukadnesar bɛn fononoo a ogya refram mu+ no ano. Na ɔkae sɛ: “Sadrak, Mesak, ne Abednego, Ɔsorosoroni Nyankopɔn+ no nkoa, mumfi adi mmra!” Na Sadrak, Mesak, ne Abednego fii adi fii ogya no mu bae. 27 Na amantam asoafo, atitiriw ne amradofo ne ɔhene mpanyimfo+ a wɔahyia no hwɛɛ mmarima yi, na wohui sɛ ogya no annya wɔn nipadua so tumi,+ na wɔn ti so nhwi+ ho anka, na wɔn ntwontwo mpo ansakra, na ogya no hua nso annye wɔn ho. 28 Nebukadnesar kae sɛ: “Nhyira nka Sadrak, Mesak, ne Abednego Nyankopɔn no;+ ɔno na wasoma ne bɔfo+ ma wabeyi ne nkoa a wɔde wɔn ho too no so+ na wɔsakraa ɔhene asɛm na wɔde wɔn nipadua mae no, sɛnea ɛbɛyɛ na wɔrenkotow+ nsɔre+ onyame biara sɛ wɔn Nyankopɔn no nko.+ 29 Na mehyɛ mmara+ sɛ aman, nkurɔfo ne kasa horow nyinaa mu no, obiara a ɔbɛka Sadrak, Mesak ne Abednego Nyankopɔn ho abususɛm no, wobetwitwa ne mu asinasin,+ na wɔadan ne fie agyananbea,+ efisɛ onyame bi nni hɔ a obetumi agye onipa sɛ oyi.”+ 30 Ɛnna ɔhene ma esii Sadrak, Mesak ne Abednego yiye wɔ Babilon mantam no mu.+